text:
- स्वंय सेवी संस्था बंच आफ फूल्स के स्वच्छता कार्यक्रम म सामिल होइन मुख्यमंत्री
- मुख्यमंत्री ह युवा मन ल प्रोत्साहित करे बर स्वेच्छा अनुदान मद ले एक लाख रूपिया देहे के करिन घोषणा
रायपुर 1 अप्रैल 2018। मुख्यमंत्री डॉ. रमन सिंह आज इहां रायपुर के कोटा रोड म स्वंय सेवी संस्था बंच आफ फूल्स के स्वच्छता कार्यक्रम म सामिल होइन। उमन कहिन कि स्वच्छता के खातिर मनखे मन के मानसिकता म बदलाव लाना एक बड़का काम ये। सकारात्मक सोच लेके ए संस्था के सदस्य पाछू साढ़े तीन साल ले जुटे हें, एखर से समाज के सबो वर्ग ल प्रेरणा मिलत हे। उमन कहिन कि संस्था के युवा स्वच्छता बर मनखे मन के मानसिकता म सकारात्मक बदलाव लाय म सफल होवत हे, ये एक बड़का उपलब्धि हे। कार्यक्रम म छत्तीसगढ़ राज्य औद्योगिक विकास निगम के अध्यक्ष श्री छगन मुंदड़ा नगर निगम रायपुर के महापौर श्री प्रमोद दुबे अऊ बंच आफ फूल्स के संयोजक श्री सचिन भुवालका संग संस्था के सदस्य उपस्थित रहिन।
बंच ऑफ फूल्स के टीम कोति ले रायपुर शहर के दू सौ भिथिया मन म पेंटिंग काम पूरा करे के अवसर म आयोजित ए कार्यक्रम म मुख्यमंत्री ह भिथिया मन के अवलोकन अउ पेंटिंग म हिस्सा लेके युवा मन के उत्साहवर्धन करिन। उमन संस्था के सदस्य मन ल स्वच्छता के शपथ घलोक देवाइन। ए अवसर म डॉ. सिंह ह संस्था ल स्वच्छता ले जुरे काम मन बर अपन स्वेच्छा अनुदान मद ले एक लाख रूपिया देहे के घोषणा करिन। कार्यक्रम म उमन महापौर श्री प्रमोद दुबे ले 50 हजार अऊ छत्तीसगढ़ राज्य औद्योगिक विकास निगम के अध्यक्ष श्री छगन मुंदड़ा ले युवा मन ल प्रोत्साहित करे बर 51 हजार रूपिया के राशि देहे के आग्रह घलोक करिन।
कार्यक्रम म मुख्यमंत्री डॉ. सिंह ह कहिन कि बंच आफ फूल्स के पूरा टीम स्वप्रेरणा ले रायपुर शहर के भिथिया मन के साफ-सफाई अउ पेंटिंग के संग स्वच्छता के संदेश देवत हे। एखर से कई शहर मन के युवा मन ल घलोक प्रेरणा मिले हे। उमन कहिन कि कवर्धा, जांजगीर -चांपा, कोरिया संग कई शहर मन म युवा मन ले मुलाकत होए हे जऊन स्वच्छता के प्रति मनखे मन ल जागृत करत हें। ये एक बड़का बदलाव ये। मुख्यमंत्री ह कहिन कि इतवार के दिन आन मनखे परिवार के संग समय बिताथें तब ये टीम शहर के दीवार मन के सफाई अऊ पेंटिंग म जुट जाथें। उमन कहिन कि रायपुर शहर ल स्वच्छ अऊ सुन्दर बनाए के संग संग ये टीम स्वच्छता के प्रति मनखे मन के मानसिकता म बदलाव लाय म महत्वपूर्ण भूमिका निभावत हे।
एखर अवसर म मुख्यमंत्री ह रायपुर शहर के दू सौ दीवाल मन ल स्वच्छ करके पेंटिंग करे म संस्था के सबो सदस्य मन ल अपन बधाई अऊ शुभकामना दीन अऊ आशा व्यक्त करिन के संस्था के सदस्य सरलग ए काम ल आगू जारी रखके दुसर संस्था मन ल प्रेरित करत रहिहीं। कार्यक्रम ल छत्तीसगढ़ राज्य औद्योगिक विकास निगम के अध्यक्ष श्री मुंदड़ा अऊ नगर निगम रायपुर के महापौर श्री दुबे ह घलोक सम्बोधित करिन।


c: text/html

text:
- श्री मोदी ह लइका मन ले कहिन: खूब पढ़व, खेलव अऊ बड़े होके करव बड़का काम
- लइका मन ह प्रधानमंत्री ल बताइन अपन दिनचर्या
रायपुर, 14 जून 2018। प्रधानमंत्री श्री नरेन्द्र मोदी ह आज इहां नवा रायपुर म एकीकृत कमांड अउ नियंत्रण केन्द्र के लोकार्पण करे के बाद उहां क्रिस्टल हाउस स्कूल के नान्हें लइका मन ले मुलाकात करिन। श्री मोदी ह लइका मन ल आशीर्वाद दीन अऊ कहिन – खूब पढ़व, खेलव अऊ बड़े होके बड़े काम करव। हम आपमन ल बता देवन के नवा रायपुर विकास परियोजना के प्रभावित 42 गांव मन के लइका मन बर सेक्टर 25 म ये स्कूल पांच एकड़ के रकबा म नवा रायपुर विकास प्राधिकरण (एन.आर.डी.ए.) कोति ले करीबन पांच करोड़ 57 लाख रूपिया के लागत ले बनवाए गए हे। एन.आर.डी.ए. के एकीकृत कमांड अउ नियंत्रण केन्द्र म प्रधानमंत्री ले ए स्कूली लइका मन के मुलाकात के समय मुख्यमंत्री डॉ. रमन सिंह घलोक ऊंखर संग रहिन।
प्रधानमंत्री ल लइका मन ह बाल सुलभ अंदाज म अपन दिनचर्या अऊ स्वच्छता के बात बताइन। उमन कहिन कि वो खुद गंदगी नइ फैलावंय अऊ दूसर मन ल घलव गंदगी फैलाय ले रोकथें। प्रधानमंत्री श्री मोदी ह लइका मन ले बड़ प्यार ले ऊंखर घर, कुटुंब, उंखर पढ़ाई, खेल आदि के बारे म पूछिंन। लइका मन ह बड़ आदर ले उंखर जवाब घलोक दीन। प्रधानमंत्री श्री मोदी ह लइका मन ले कहिन कि सुघ्घर मेहनत करव, पढ़व, खूब खेलव अऊ बड़े होके बड़े काम करव। उमन लइका मन ले आज ले शुरू होवत फूटबाल वर्ल्ड कप ल घलोक देखे ल कहिन। ए अवसर म छत्तीसगढ़ के आवास अउ पर्यावरण मंत्री श्री राजेश मूणत घलोक उपस्थित रहिन। स्कूल के शिक्षिका मनीषा अग्रवाल घलोक उहां मौजूद रहिन।
आप मन जानतेच हवव के नवा रायपुर क्षेत्र के प्रभावित 42 गांव के ग्रामीण लइका मन ल निःशुल्क आधुनिक शिक्षा मुहैया कराए बर क्रिस्टल हाउस स्कूल चालू करे गए हे। नवा रायपुर के सेक्टर 25 म नवा रायपुर विकास प्राधिकरण अऊ हाउसिंग बोर्ड के सहयोग ले करीबन पांच करोड़ 57 लाख रूपिया के लागत ले 5 एकड़ क्षेत्र म ये स्कूल बनाय गए हे। अभी हाले म इहां 380 लइका पढ़त हें।

robotstxt: allowed

filter: keep


text:
आरोपी के बेयान ल क्लीन चिट समझना हास्यापद हे : धरमलाल कौशिक
रायपुर। भारतीय जनता पार्टी ह अश्लील सीडी कांड म फंसे एक आरोपी के बेयान म कांग्रेस के प्रतिक्रिया ल कांग्रेस के मूल चरित्र करार दिस हे। बीजेपी अध्यक्छ धरमलाल कौशिक ह कहिन के कांग्रेस के मूल चरित्र न्यायपालिका अउ संवैधानिक संस्था मन के अपमान अउ चीरहरन के चरित्र हे। येही बजह हे के कांग्रेस पार्टी के शीरस नेता ले लेके छोटे कार्यकर्ता तक बेवस्था के चीरहरन म लगे रहिथे। बीजेपी अध्यक्छ ह अश्लील सीडी काण्ड म फंसें एक आरोपी के बयान ल एक मंत्री के चरित्र हत्या के साजिस रचइया कांग्रेस अध्यक्छ भूपेश बघेल बर क्लीनचीट समझले हास्यापद करार दिस हे। बीजेपी अध्यक्छ के कहिना हे के कांग्रेस पार्टी नेतृत्व के जे संकट के दउर ले गुजरत हे, अइसे स्थिति म कांग्रेस पार्टी ले अउ का अपेक्छा करे जा सकत हे। बीजेपी अध्यक्छ ह कांग्रेस नेतृत्व अउ प्रदेस प्रभारी पीएल पुनिया ले पूछिस के छा है कि वे स्पष्ट करें कि कांग्रेस पार्टी ल न्यायपालिका म भरोसा हे या अश्लील सीडी काण्ड म फंसें अइसे आरोपी के क्लीनचीट म। जेला भाजपा ह पहिली ही पार्टी ले निकाल दिस हे। भाजपा अध्यक्छ कहिन के पूरा मामला के जांच कर देश के सर्वाधिक प्रतिस्ठित संस्था सीबीआई ह कांग्रेस अध्यक्छ भूपेश बघेल ल अश्लील सीडी कांड के साजिशकरता मानत हुए चारजसीट म आरोपी बनाये हे लेकिन कांग्रेस पार्टी इही बात ले खुस होवत हे के ओला एक आरोपी क्लीनचीट देवत हे।
भाजपा के पलटवार…..पहिली जेल जाय के नौटंकी अउ अब बेल के याचना…. ये कांग्रेस के मूल चरित्र हे
आरोपी के बेयान ल क्लीन चिट समझना हास्यापद हे : धरमलाल कौशिक


text:
तब ये सपना देखे गे रिहिसे के जेन दिन छत्तीसगढ ह अलग राज के रूप म अपन चिन्हारी बना लेही, वो दिन इहां के जम्मो मूल निवासी मन के हाथ म इहां के जम्मो राज-काज आ जाही। तहां ले फेर जम्मो मूल निवासी मन के दिन बहुर जाही। इहां के बोली-भाखा म जम्मो काम-काज होही, पढई-लिखई होही, तब इहेंच के लइका मन जम्मो किसम के नौकरी-चाकरी म घलो अगुवा बन के बइठिहीं।
आज लगभग दू दशक बीते जावत हे, फेर ए कोरी भर के बछर म मूल निवासी वर्ग के कोरी भर मनखे घलोक ऊँचहा अउ ठोसहा पद म बइठे नइ दिखंय।उल्टा ये देखब म आवत हे, के जेकर मन के गुलामी ले मुक्ति खातिर राज आन्दोलन के नेंव रखे गे रिहिसे, तेकरेच मन के संख्या दिनों-दिन बाढतेच जावत हे।
गुनान करव, एकर मूल कारन का आय? काबर बाहरी लोगन के पिछलग्गू बने ले हम बांचे नइ पावत हन? कम पढे-लिखे मन के तो बात ल छोड़िच देवव, बड़े-बड़े पढंता अउ गुनिक मन घलो इहीच गुलामी के रद्दा म हवंय। मैं जिहां तक गुन पाएंव, एकर असल कारन आय धार्मिक अउ सांस्कृतिक गुलामी। चेत करव, सिरिफ राजनीतिक गुलामी नहीं, असल म धार्मिक अउ सांस्कृतिक गुलामी।
आने-आने राज के मनखे धर्म गुरु के चोला ओढ के आथें, संग म उहेंच के लिखे पोथी-पतरा अउ जीवन शैली लानथें, तहां ले फेर राष्ट्रीयता अउ राष्ट्रीय धर्म के नांव म हमला अपन मायाजाल म फांस लेथें। तहां ले फेर हम बिना कुछू गुने-समझे उंकर पाछू धर लेथन। उन धर्म के आड़ म हमर जमीन-जायदाद, रोजी-रोटी, शासन-प्रशासन अउ हमर जीवन शैली म घलोक कब्जा कर लेथें। इही आय असल म हमर गुलामी अउ शोषण के मूल कारन।
त गुनव, एकर ले बांचे खातिर का उपाय हे? जब हमर खुद के भाखा हे, हमर कला हे, हमर संस्कृति हे, त का हमर खुद के आध्यात्मिक जीवन शैली अउ पूजा-उपासना के पद्धति नइहे? निश्चित रूप ले हावय। अपन 21 बछर के साधना काल म मोला ए समझ म आइस, के हमर जगा तो सबकुछ हे। इहां के मूल संस्कृति एक सम्पूर्ण धर्म आय, एक सम्पूर्ण जीवन पद्धति आय। हमर जगा मौलिक जीवन शैली हे, पूजा-उपासना के विधि हे, त फेर हम धरम-संस्कृति के नांव म पर के पाछू काबर भटकत हावन? अपन खुद के जीवन शैली अउ उपासना विधि, जेला हमर पुरखा मन तइहा जुग ले धरे अउ जीयत आएं हें, उहीच ल फेर धो-उजरा के काबर नइ आत्मसात कर लेवन?
"आदि धर्म जागृति संस्थान" के गठन अउ वोला मैदान म स्थापित करे के ये उदिम असल म उही सब गुलामी ले मुक्ति के रद्दा देखाय के एक नान्हे उदिम आय। मोला भरोसा हे, इहां के जम्मो चिंतक अउ गुनिक मनखे मन हमर ए बात ल समझहीं, अउ अपन संगे-संग जम्मो मूल निवासी मनला घलो एमा जोर के जम्मो किसम के गुलामी अउ शोषण ले मुक्ति पाहीं।
-सुशील भोले
अध्यक्ष, आदि धर्म जागृति संस्थान
54/191, डाॅ. बघेल गली, संजय नगर, रायपुर (छ. ग.)
मो.नं. 9826992811, 7974725684


text:
डाउनलोड Maxell ड्राइवर
इस पृष्ठ पर Maxellके किसी भी मॉडल के ड्राइवर्स की पूरी सूची है।. अपने डिवाइस के मॉडल का चयन करें।
Maxell ड्राइवरों को देखा गया 95313 बार और डाउनलोड 14 बार.
- पीसी कैमरा Maxell Ball Cam 1 ड्राइवर डाउनलोड 3909 बार देखे गए
- यूएसबी Maxell xxxxxxK1Ax 0 ड्राइवर डाउनलोड 3296 बार देखे गए
- पीसी कैमरा Maxell Pro-MaxCam 2 ड्राइवर डाउनलोड 3031 बार देखे गए
- यूएसबी Maxell xxxxxxK2Ax 0 ड्राइवर डाउनलोड 2898 बार देखे गए
- पीसी कैमरा Maxell Easy Cam 1 ड्राइवर डाउनलोड 2876 बार देखे गए
- यूएसबी Maxell Venture 1 ड्राइवर डाउनलोड 2693 बार देखे गए
- यूएसबी Maxell Aroma 0 ड्राइवर डाउनलोड 2537 बार देखे गए
- यूएसबी Maxell Xtreme Drive 0 ड्राइवर डाउनलोड 2441 बार देखे गए
- यूएसबी Maxell Platinum Pro 0 ड्राइवर डाउनलोड 2384 बार देखे गए
- पीसी कैमरा Maxell MaxCam 9 ड्राइवर डाउनलोड 2369 बार देखे गए
- यूएसबी Maxell xxxxxx11Ax 0 ड्राइवर डाउनलोड 2247 बार देखे गए
- यूएसबी Maxell xxxxxx17Ax 0 ड्राइवर डाउनलोड 2232 बार देखे गए
-
- यूएसबी Maxell Executive 0 ड्राइवर डाउनलोड 1893 बार देखे गए
- यूएसबी Maxell 360 Drive 0 ड्राइवर डाउनलोड 1821 बार देखे गए
- यूएसबी Maxell AL 810 Drive 0 ड्राइवर डाउनलोड 1667 बार देखे गए
- यूएसबी Maxell Flash Drive 0 ड्राइवर डाउनलोड 1600 बार देखे गए
- यूएसबी Maxell MaxStix 0 ड्राइवर डाउनलोड 1506 बार देखे गए
- यूएसबी Maxell xxxxxx12Ax 0 ड्राइवर डाउनलोड 1409 बार देखे गए
- यूएसबी Maxell Media Drive 0 ड्राइवर डाउनलोड 1345 बार देखे गए
- यूएसबी Maxell Retractor 0 ड्राइवर डाउनलोड 1342 बार देखे गए
- यूएसबी Maxell 2 in 1 Card Reader 0 ड्राइवर डाउनलोड 1200 बार देखे गए
- यूएसबी Maxell Xchange 0 ड्राइवर डाउनलोड 1192 बार देखे गए
- यूएसबी Maxell xxxxxx15Ax 0 ड्राइवर डाउनलोड 1128 बार देखे गए
- यूएसबी Maxell xxxxxx13Ax 0 ड्राइवर डाउनलोड 1097 बार देखे गए
- यूएसबी Maxell xxxxxx14Ax 0 ड्राइवर डाउनलोड 905 बार देखे गए


text:
बलरामपुर। छत्तीसगढ़ के एक स्वच्छता सिपाही ले पीएम मोदी अतना प्रभावित होइस हे के न सिरिफ मिले बर बुला लिस, बल्कि ओला पुरस्कृत घलो करिन।
राजधानी ले 400 किलोमीटर दूर वाड्रफ नगर के बिटिया सीमा ह अपन गांव के स्वच्छता के पूरा कहानी पोस्ट कारड म लिखे के पीएम मोदी ल भेजिस। स्वच्छ लेखन अउ पूरा गांव के दरसन करात सीमा के बात अतना मनमोहक रहिस के अब गांधी जयंती के अवसर म खुद प्रधानमंत्री मोदी सीमा ल पुरस्कार देही। दरअसल देशभर के सबो विद्यालय मन म छात्र मन ले प्रधानमंत्री के नाम पत्र मंगवाए गिस हे, जेमा प्रदेस म प्रतियोगिता आयोजित करे गिस, जेमा पांच छात्र- छात्रा मन के पत्र पीएमओ कारयलय भेजे गिस। येमा सीमा के पत्र ह देस भर म द्वितीय स्थान प्राप्त करिन। सीमा के पत्र ल देखके प्रधानमंत्री नरेन्द्र मोदी ह ओखर मिले के इच्छा जाहिर करिस। अब दू अक्टूबर के ओला सम्मानित करे जाही। सीमा छत्तीसगढ़ ले रवाना हो चुके हे।
सीमा ह कहिस
सीमा ह केन्द्र सरकार के स्वच्छता अभियान ले प्रभावित हो के स्वच्छता के ओर सराहनीय काम करिस हे। उंमन पोस्टकारड म अपन काम के बेसय म पीएम ल लिखके भेजिस हे। सीमा केकहिना हे ते मैं आस-पास सफाई रखत हव हूं, येखर संग परिवार अउ मोहल्ला वाले मन ल घलो येखर बर जागरूक करत हव। सीमा ह कहिन के हम फल मन के बीज नष्ट करने के बजाय ओला सूखा के रखतन। फेर ओला बरसात के पहिली अपन विद्यालय परिसर अउ आसपास म उगाथन। मैं सबो स अइसे करे बर प्रेरित करत हव।
सीमा के पत्र ल देखके प्रधानमंत्री मोदी ह मिले के इच्छा जाहिर करिस…. दू अक्टूबर के सीमा ल सम्मानित करही पीएम ह
बलरामपुर। छत्तीसगढ़ के एक स्वच्छता सिपाही ले पीएम मोदी अतना प्रभावित होइस हे के न सिरिफ मिले बर बुला लिस, बल्कि ओला पुरस्कृत घलो करिन।


text:
रायपुर। आगामी विधानसभा चुनाव ल देखते हुए भाजपा अउ कांग्रेस प्रदेस म सक्रिय होगे हे। छत्तीसगढ़ म कांग्रेस ह भाजपा ल घेरे बर ए नवा प्लान तइयार करिन हे। अब कांग्रेस ह घर-घर जाके प्रदेस भाजपा सरकार के खिलाफ प्रचार करही। कांग्रेस ह ये अभियान ल जवाब दो-हिसाब दो के नाम दे हे। ये अभियान म कांग्रेस कारयकरता घर-घर जाके प्रदेस भाजपा सरकार के नाकामी मन ल उजागर करेही। गउरतलब हे के कुछु दिन पहिली कांग्रेस अध्यक्ष राहुल गांधी ल छत्तीसगढ़ म चलाय गे संकल्प शिविर मन के जानकारी देय गिस । जेमा छत्तीसगढ़ कांग्रेस ह ये दावा करे हे के बूथ मन ले गांव मन के अंतिम व्यक्ति तक पहुंचे बर निचले स्तर तक कारयकरता तइयार होगे हे। इही आधार म राहुल ह डोर-टू-डोर कैंपेन के फॉरमूला दिस हे। उहें बइठक म मवजूद तमाम नेतामन ले अइसे कोनो भी बयानबाजी ले बचे बर कहे गेहे जेखर ले पार्टी के मजबूती अउ छवि ल नुकसान पहुंचय।
राहुल ह पीसीसी नेता मन ले कहिन के ‘अगर आपन सफलता ले संकल्प शिविर लगाय हव अउर वाकई म आप मन के पास जमीनी स्तर या बूथ स्तर पर कारयकरता तइयार होगे हे त ये फॉरमूला म काम करना आसान हो जाही। ‘
बइठक म छत्तीसगढ़ ले वरिस्ठ नेता मोतीलाल वोरा, प्रदेश अध्यक्छ भूपेश बघेल, नेता विपक्छ टीएस सिंहदेव अउ सांसद ताम्रध्वज साहू सामिल होइन। बइठक म मवजूद तमाम नेता मन ले अइसे कोनो भी बयानबाजी ले बचे बर कहे गेहे जेखर ले पार्टी के मजबूती अउ छवि ल धक्का लगय। उमन ह इशारा म ये घलो संकेत दे दिस के अगर पार्टी लाइन ले बाहिर बयानबाजी करे गिस त कड़ी कार्रवाई होही।
छत्तीसगढ़ कांग्रेस ह पहली बार संगठन ल मजबूत करने अउ चुनावी प्रबंधन बर बूथ मैनेजमेंट उपर काम कर हे। येखर बर प्रदेस म लगभग 80 ले जादा विधानसभा म संकल्प सिविर लगाय जा चुके हे। सिविर मन ल सफल बतात हुए कांग्रेस ह कहिन के ये दफा पार्टी के बूथ स्तर के कारयकरता ही प्रत्यासी चुनही। बइठक के बाद पार्टी प्रवक्ता रणदीप सिंह सुरजेवाला ह बताइस के भाजपा ल सत्ता ले बेदखल करने के अभियान म राहुल ही पार्टी के चेहरा हवय।
बूथ स्तर के कारयकरता चुनही प्रत्यासी ….राहुल ह दिस डोर-टू-डोर कैंपेन के फॉरमूला
रायपुर। आगामी विधानसभा चुनाव ल देखते हुए भाजपा अउ कांग्रेस प्रदेस म सक्रिय होगे हे। छत्तीसगढ़ म कांग्रेस ह भाजपा ल घेरे बर ए नवा प्लान तइयार करिन हे। अब कांग्रेस ह घर-घर जाके प्रदेस भाजपा सरकार के खिलाफ प्रचार करही। कांग्रेस ह ये अभियान ल जवाब दो-हिसाब दो के नाम दे हे। ये अभियान म कांग्रेस कारयकरता घर-घर जाके प्रदेस भाजपा सरकार के नाकामी मन ल उजागर करेही। गउरतलब हे के कुछु दिन पहिली कांग्रेस अध्यक्ष राहुल गांधी ल छत्तीसगढ़ म चलाय गे संकल्प शिविर मन के जानकारी देय गिस । जेमा छत्तीसगढ़ कांग्रेस ह ये दावा करे हे के बूथ मन ले गांव मन के अंतिम व्यक्ति तक पहुंचे बर निचले स्तर तक कारयकरता तइयार होगे हे। इही आधार म राहुल ह डोर-टू-डोर कैंपेन के फॉरमूला दिस हे। उहें बइठक म मवजूद तमाम नेतामन ले अइसे कोनो भी बयानबाजी ले बचे बर कहे गेहे जेखर ले पार्टी के मजबूती अउ छवि ल नुकसान पहुंचय।


text:
ठेंसा
जान चिन्हार:
सूत्रधार, सिरचन, बेटा, दाई, नोनी, बड़की भौजी, मंैझली भौजी, काकी, मानू
दिरिस्य:1
सूत्रधारः- खेती बारी के समे, गांॅव के किसान सिरचन के गिनती नी करे, लोग ओला बेकार नीही बेगार समझथे, इकरे बर सिरचन ला डोली खेत के बूता करे बर बलाय नी आंय, का होही ओला बलाके? दूसर कमियामन डोली जा के एक तिहाई काम कर लीही, ता फेर सिरचन राय रांॅपा हलात दिखही, पार मा तौल तौल के पांय रखत, धीरे धीरे, मुफत मा मजूरी दे बर होही, ता अउ बात हावय।——- आज सिरचन ला मुफतखोर, कामचोर, चटोर कह ले कोन्हों, ओकरो एक दिन समें रिहिस, फेर ओकर कुरिया तीर बड़खा बड़खा बाबूमन के सवारी बंॅधे रहय, ओला मनखेमन पूछतेच नी रिहिन, ओकर खुसामद घलो करें।——– अरे! सिरचन भाई! आप तो तुंहरेच हाथ मा ये कारीगरी रह गे हावय, इलाका भर मा, एको दिन समे निकाला, काल बड़खा ददा के चिट्ठी आय हावय सहर ले, सिरचन करा ले ऐ जोेड़ा चिक बना के भेजिहा।
दिरिस्य: 2
ठौर: हवेली
दाईः- जा बेटा, सिरचन ला बला के लानबे।
बेटाः- भोग मा का का लागही?
दाईः- हांॅसके कइथे – जा जा बेचारा मोर काम बर पूजा भोग के बात नी करय कभू।
बेटाः- नीही दाई, बाम्हनटोली के पंचानंद चैधरी के छोटे लइका ला एक घ मोर आघू मा बेपानी करे रिहिस सिरचन हर, तोर भौजी नख ला खोंटके तरकारी परोसते अउ अमली के रस डाल के कढ़ी ला तो हामन कहार कुम्हार के घरवाली बनात हे, तोर भौजी काहांॅ ले बनाईस।
दिरिस्य: 3
सूत्रधार:- मोथी घास ले औ पटवा के रंगीन सीतलपाटी, बांॅस के तीली ले झिलमिलाती चिक, सातरंग के डोर के मोढ़े, भूसी चुन्नी राखे बर मूंॅज की डोरी के बड़खा बड़खा जाला, नंगरिहा मन बर ताल के सूख्खा पान के छतरी टोपी अउ इसने बड़ काम हावय जेला सिरचन के छांॅड़ कोन्हों नी जानय, ये दूसर बात हावय आप गांव मा इसने काम ला बेकाम के काम समझथे, बेकाम के काम जेकर मजूरी मा अनाज अउ पैसा दे के कोन्हों जरूरत नी ए, पेट भर खवा देवा, काम पूरा होय मा एकाध जून्ना फून्ना कुरता देके बिदा करा, वो कुछू नी कहय, कुछू नी किही इसने बात घोलो नी ए, सिरचन ला बलाइयामन जानत हावय, सिरचन बात करे मा घलो सिरचन हावय, मोर बात हर कोन्हों बिस्वास नी आत होही ता देखा।
दिरिस्य: 4
नोनीः- रूक! मैंहर दाई ला कहत हों, अमका बड़खा बात।
सिरचनः- बड़खा बात हावय, बेटी! बड़खा लोगमन के बातेच हर बड़खा होथे, नीही ता दू पटेर के पाटीमन के काम सिरिफ खेसारी के सत्तू खवाकर कोन्हों करवाथे भला? येला तोर दाई हर करवा सकत हावय बबूनी!
दिरिस्य: 5
दाईः- सिरचन ला देखके,- आवा सिरचन आवा, आज माखन मथथ रेंहे, ता तुंहर सूरता आगिस, घी के करोनी के संग चिवरा तुंहला अबड़ पसंद हावे ना, अउ बड़खा बेटी हर ससूराल ले किहिस हावय, ओकर नंनद रिसाय हावय, मोथी के सीतलपाटी बर।
सिरचनः- मूंहू ले लार ला ढोंकत- घी के कहरई सूंघ के आय हावों काकी!नीही ता इ सादी बिहा के मौका मा दम मारे के घलो फुरसत काहांॅ मिलत हावय?
दिरिस्य: 6
सूत्रधार:- सिरचन जाति के कारीगर हवय, मैंहर घंटों बइठ के ओकर काम करे के ढंग देखे हावों, एक एक मोथी बउ पटेर को हाथ मा लेके बड़े जतन ले ओकर कुच्ची बनाथे, फेर कुच्चीमन के रंगे ले सुतली सुलझाय मा पूरा दिन खतम, काम करत बेरा ओकर लगन मा थोरकुन बाधा पड़ही ता गहुंॅआ सांॅप जइसने फुंॅकारही, फेर दूसर ले काम करवा लेवा!सिरचन मूंॅहजोर हावय, कामचोर नी होय। बिना मजूरी के पेटभर भात मा काम करवइया कारीगर! गोरस मा गूर नी मिलही कोनें बात नीए, फेर बात मा थोरे झार वोहर बरदास्त नी करे सके, सिरचन ला लोगबाग चटोर घलो कइथे, तली बघारी तरकारी, दही के कढ़ी, साढ़ीवाला गोरस, ये सबो ला ले आनबे, फेर सिरचन बलावा, दूम हिलात हाजिर हो जाही, खाय पीये मा चिक्कन मा कमी होही, ता काम के सबो चिकनाई खतम। काम आधा करके उठ जाही, आज तो आप अधकपारी ले माथा छनछनात हावय। थोरकुन बांॅचे हावय, कोन्हों अउ दिन आके पूरा कर दिंहा, — कोन्हों दिन माने कभू नीही।
दिरिस्य: 7
बड़की भौजीः- मानू नंनद खत आय हावय।
मानूः- काहां ले?
बड़की भौजीः- काहांॅ ले , के का मतलब, तोर ससूराल ले दुल्हा हर लिखे हावे, मानू के संग मिठाई नी आही, कोन्हों बात नीए,
मानूः- जल्दी जल्दी पढ़ा न, अउ का लिखें हें।
बड़की भौजीः- धीरज धरा महारानी, लिखें हें, तीन जोड़ी फेसनेबल चिक अउ पटेर की दू सीतलपाटी के बिना मानू आही ता बैरंग वापस।
दिरिस्य: 8
दाईः- देख सिरचन! इ दारी नावा धोती दिहां। असली मोहरछाप के धोती। मन लगाके इसने काम करा कि देखेवइया मन देखत रह जांय।
सिरचन:- काकी हामर काम मा कभू खोट नी मिलय, मैंहर काम ला तन मन लगाके करथों।
दाई चल देथे, सिरचन काम मा लग जाथे, डेढ़ हाथ के बिनाई ला देखके मनखेमन समझगिन कि इ बेरा एकदम नावा फैसन के चीज बनत हावय, जो आघू कभू नीं बनीस हे।
मैंझली भौजीः- पहिली इसने जाने रइथे मोहरछाप के धोती दे ले बढ़िया चीज बनथे ता महूंॅ मोर भईददा ला कह देथें।
सिरचनः- मोहरछाप धोती के संग रेसमी कुरता देय मा घलो इसने चीज नी बने बोहरिया, मानू दीदी काकी के छोटे बेटी हवय, मानू दीदी घर के दामाद अफसर हवय।
काकीः- काकर मेर गोठियात हस बोहरिया? मोहरछाप धोती नीही, मूंॅगिया लड्डू! बेटी के बिदाई के बेरा रोज मिठाई खाय बर मिलही, नी देखत हस।
दिरिस्य: 9
बेटाः- दाई आज दूसर दिन चिक के पहिली पांॅति मा सात तारा जगमगात हावें सात रंग के। सतभैया तारा, आज सिरचन ला कलेवा कोन दे हवय, सिरिफ चिंवरा अउ गुर।
दाई:- मैंहर एकेझिन काहांॅ काहांॅ काला काला देखों, अरी मैंझली सिरचन को बुंॅदिया काबर नी देत हस?
सिरचनः- मूंॅहू मे चिंवरा भरे, बुंॅदिया मैंहर नी खांव काकी!
मैंझली भौजी कड़कड़ात आके मूट्ठी भर बुंॅदिया सूपा मा फेंक के चल देथे।
सिरचनः- पानी पी के,- मैंझली बोहरिया, आपन मइके ले आय मिठाई ला इसने हाथ खोल के बांॅटथस का?
मैंझली भौजी रोवत हवय, काकी दाई करा जाके चबाथे।
काकीः- छोटे जात के मुंॅहू घलो छोटे होथे, मुंॅहू लगाय मा मुंड़ी मा चेघथे। काकरो मइके ससुराल के गोठ काबर करिही ओहर?
दाईः- कड़कके- सिरचन तैंहर काम करे बर आय हस काम कर, बोहरिया मन करा बतकुट्टी करे के का जरूरत। जे चीज के जरूरत हे मोर करा कह।
दाई चल देथे, सिरचन के मुंॅहू लाल हो गे, ओहर कोन्हों जवाब नी दीस, बांॅस मा टांॅगे आधा चिक मा फान्दा डाले लागिस।
मानूः- पान के बीड़ा देत,- सिरचन बोबा, काम काज के घर! पांॅच किसिम के लोग पांॅच किसिम के बात करिही, तैंहर काकरो गोठ मा कान झन देबे।
मानू चल देथे।
सिरचन:- छोटी काकी, थोरकुन आपन डिबिया के गमकौआ माखुर तो खवाबे, बड़दिन होगिस–
काकीः- मसखरी करथस? तो बाढ़े जीभ मा आगि लगे, घर मा घलो पान अउ गमकौआ माखुर खाथस? चटोर काहांॅ के!
सिरचन आपन सबो कुछू ला धर के अंगना से बाहिर निकल गे।
काकी:- ददा रे ददा! अतकी खरखर! कोन्हों मुफत मा काम नी करय, आठ रूपया मा धोती आथे। इ मुंॅहझौंसे के मुंॅहूंॅ मा लगाम हे ना आंॅखि मा सील। पैसा खरच करे ले सैकड़ो चिक मिलही, बातरटोली के मईलोगन मन मुंॅड़ी मा गट्ठर बोहके खोल खोल घूमत हवय।
मानू कुछू नी किहिस, कलेचूप आधा चिक ला देखत रिहिस।
दाईः- जान दे बेटी, जी छोटे झन कर मानू! मेला ले बिसाके भेज दिंहा।
दिरिस्य: 10
बेटाः- सिरचन बोबा चला!
सिरचन:- बबुआजी आप नीही! कान धरत हों आप नीही! मोहरछाप धोती लेके का करिहांॅ, कोन पहिनीही। ससुरी खुद मरीस, बेटा बेटीमला घलो ले गिस, बबुआ मोर घरवाली जिन्दा रथिस ता मैंहर इसने दुरदसा भोगथें, ये सीतलपाटी ओकरे बिने हावय, इ सीतलपाटी ला छू के कहत हों, आप ये काम नी करांे, गांव ीार मा तुंॅहरे हवेली मा मोर कदर होत रिहिस,आप का?
बेटाः- मने मन- समझ गें कलाकार के दिल मा ठेंसा लगे हवय, वोहर नी आय।
दिरिस्य: 11
बड़की भौजी:- आधा चिक मा रंगीन छींट के झालर लगात- ये घलोक बेजा नी दिखत हवय मानू?
मानू कुछू नी किहिस
बेटाः- काकी अउ मैंझली भौजी के नजर नी लाग जाही ऐमा घलो।
दिरिस्य: 12
ठौर: टेसन
सिरचनः- बबुआ जी!
बेटा:- का हे?
सिरचन:- पीठ मा लादे बोझा ला उतार के, – कूदत आय हावों, दरवाजा खोला,
मानू दीदी काहांॅ हावय, एक घ देखों।
मानूः- सिरचन बोबा!
सिरचनः- येहर मोर लंग ले हवय, सबो चीज हवय दीदी, चिंक अउ एक जोड़ी आसनी कुश ।
मानू दाम देबर धरथे, सिरचन हर जीभ ला दांॅत मा काट के दूनों हाथ ला जोड़ दिस, मानू किल्ला किल्ला के रोवत हे, बेटा बंडल ला छोरके देखथे, इसने कारीगरी, इसने बारीकी, रंगीन सुतलीमन के फान्दा के काम, पहिली बार देखत रिहिस।
परदा गिरथे।
ठेस कहानी- फणीश्वर नाथ रेणु
एकांकी रूपान्तरणः- सीताराम पटेल


text:
नवनीत शुक्ला, मुंगेली। खाद्य नागरिक एवं उपभोक्ता संरक्षण मंत्री पुन्नूलाल मोहले ह मुंगेली जिले म शुक्रवार, 3 अगस्त के संचार क्रांति योजना म स्मार्ट मोबाईल फोन वितरन के सुभारंभ करिस । जिला म लगभग 90 हजार हितग्राही मन ल स्मार्ट मोबाईल फोन बांटही । येमा 5100 कॉलेज पढ़इया लइका मन ल , 81,037 गांव वाले मन ल अउ 4296 सहरी हितग्राही मन ल मोबाईल बांटे जाही ।
जेखर सुरूवात आज पं. श्यामा प्रसाद मुखर्जी स्टेडियम अउ सतनाम भवन म खाद्य नागरिक एवं उपभोक्ता संरक्षण मंत्री पुन्नूलाल मोहले ह करिस। 1 अगस्त ले प्रदेस सरकार पूरा छत्तीसगढ़ म संचार क्रांति लाये बर ये योजना ल लागू करे हे ।
स्मार्ट मोबाईल वितरन करिस पुन्नूलाल मोहले ह
नवनीत शुक्ला, मुंगेली। खाद्य नागरिक एवं उपभोक्ता संरक्षण मंत्री पुन्नूलाल मोहले ह मुंगेली जिले म शुक्रवार, 3 अगस्त के संचार क्रांति योजना म स्मार्ट मोबाईल फोन वितरन के सुभारंभ करिस । जिला म लगभग 90 हजार हितग्राही मन ल स्मार्ट मोबाईल फोन बांटही । येमा 5100 कॉलेज पढ़इया लइका मन ल , 81,037 गांव वाले मन ल अउ 4296 सहरी हितग्राही मन ल मोबाईल बांटे जाही ।


text:
रायपुर। कथित सीडी कांड मामला म न्यायालय ह प्रदेस कांग्रेस अध्यक्ष भूपेश बघेल ल 14 दिन के न्यायायिक रिमांड म भेज देय गिस हे। उमन शाम 7.45 बजे म जेल प्रवेस करिन। उनला विचाराधीन बंदी के रूप म जेल म प्रवेस कराय गिस हे। बताया जात हे के उमन ल बैरक नंबर 1 म रखे गे है।
जेल की नियम म भूपेश के पहुंचे के पहिली बैरक लॉक हो चुके रहिस हे, येखरे बर बघेल ल जेल म खाना नइ मिलिस हे अउ उमन ल भूखे ही रहना पड़िस हे। उहें सोय बर 1दरी, बिछाय बर एक चादर अउ ओढ़े बर कंबल देय गेहे। येखर पहिलि सोमवार के भूपेश बघेल ल सीबीआई के कोट म पेश करे गिस हरे, जिहां भूपेश ह अपन पैरवी खुद करिस हे। भूपेश ह कहिन के अउ मामला म जमानत लेय ले साफ़ मना करत हुए कहिन के कि जब मैं कोनो गलती की ही नइ करेय त जमानत काबर लूहूं।
येखर बर भूखे रहना पड़िस भूपेश ल …..सोय बरदरी, बिछाय बर एक चादर अउ ओढ़े बर एक कंबल
रायपुर। कथित सीडी कांड मामला म न्यायालय ह प्रदेस कांग्रेस अध्यक्ष भूपेश बघेल ल 14 दिन के न्यायायिक रिमांड म भेज देय गिस हे। उमन शाम 7.45 बजे म जेल प्रवेस करिन। उनला विचाराधीन बंदी के रूप म जेल म प्रवेस कराय गिस हे। बताया जात हे के उमन ल बैरक नंबर 1 म रखे गे है।


text:
बिलासपुर। सीएम रमन सिंह ह भूपेश बघेल ल होय जेल ल लेके बड़ बयान दिस हे। उमन कहिन के उमन ह गांधी जी के नीति मन ल सर्मसार करत हे। आजादी के लड़ाई म उमन ह अहिंसा, सत्य बर लड़े रहिस उंखर नाम लेके सीडी दिखाके बदनाम करे जाक हे। भूपेश ह अइसे सीडी दिखाय हे जेला मां-बहिन कोनो नइ देख सकय। ये हरकत बर उमन ल जनता के संग नइ मिलत हे, बल्कि धिक्कार मलत हे। भूपेश बघेल ल तत्काल पद ल हटाय जाना चाही। सीएम रमन ह कल घलो ये मामला म ल लेके कहे रहिन के ये घटना छत्तीसगढ़ बर दुरभाग्यजनक हे। सीडी दिखाके कोनो मंत्री के राजनीतिक कैरियर खत्म ल करे के प्रयास करे जात हे। ये छत्तीसगढ़ महतारी के अपमान हे।
Home ताजा समाचार रमन के बड़ बयान…..गांधी जी के नीति मन ल सर्मसार करत...


text:
पितर बिदा के दिन आ गय
कुंवार महीना के प्रतिपदा से लेके अमावस तक पंद्रह दिन पितर पाख के नाम ले जाने जाथे। ए पन्द्रह दिन म लोगन मन अपन अपन पुरखा ला जल चढाथें।अपन पुरखा के आत्मा के शांति अउ तृप्ति बर श्रद्धा के साथ श्राद्ध करम ला यही पितर पाख म करे जाथे।
संस्कृत म कहे जाथे कि “श्रद्धया इदं श्राधम” (जउन श्रद्धा भाव ले करे जाय वही हर श्राद्ध आय)। हमर हिंदू धरम म पितर मन के उद्धार करे बर पुत्र के कामना करे जाथे। पितर पाख म मनखे मन हर मन , बचन, अउ करम ले अपन पितर ला याद करके सूरूज देवता ला जल चढाथें। गरीब अउ ब्राम्हण मन ला दान करे जाथे। ऐ महीना म “गया श्राद्ध” के बड़ महत्तम हावै। ये दिन गया म जाके गंगा नदी के तट म बइठ के अपन पितर के आत्मा के शांति अउ तृप्ति बर गया श्राद्ध करे जाथे। अमावस के दिन धरती म आये पितर मन ला याद करके उमन ला बिदा करे जाथे। अगर पूरा पितर पाख म पितर ला याद नई करे पाय रहय तभो ले अमावस्या के दिन उन मन ला याद करके श्राद्ध तर्पण करना चाही। ए दिन गरीब मनखे मन ला भोजन कराना चाही जेखर ले पितर मन घलाव खुश होके आशीर्वाद देथें। ए दिन सब्बो पितर मन अपन जुन्ना घर के दुवार म बईठे रहिथे अउ फेर अपन अपन प्रसाद ला ग्रहण करके खुशी खुशी आशीर्वाद देवत अपन अपन लोक म चले जाथे। ए दिन अपन अइसन पुरखा मन के घलाव श्राद्ध करे जा सकत हे जेखर पुण्यतिथि मालूम नई हे। जेखर अकाल मृत्यु हो गय हो, ममादाई अउ ननाबबा ला घलाव यही दिन श्राद्ध तर्पण करे जाथे। पितर विसर्जन ला नदी, तालाब अउ अपन अपन घर म घलाव करे जा सकत हे।
पौराणिक मान्यता के अनुसार हमन अपन पुरखा ला कइसे खुश रख सकत हन एखर बढ़िया उपाय बताए गय हे। हमन ला अपन दाई ददा, बूढ़ी दाई, बूढ़ा बाबा, ममा दाई, नना बबा अउ जम्मों सियान मन ला जीते जियत म ही सब्बो प्रकार के सुख देहे के कोशिश कर लेना चाही। उमन ला खुश रखे के प्रयास करना चाही जेखर ले ऐ पुरखा मन पितर बन के घलाव खुश रहि सकय अउ अपन लइका बच्चा मन ला घलाव खूब आशीर्वाद दे सकय।
रामेश्वर गुप्ता “राम”
बिलासपुर


text:
नवनीत शुक्ला मुंगेली
एक कती पानी गिरे म देरी अउ खातू ,बीजहा के कमी ह किसान मन ल ये सोचे बर मजबूर कर दे हे की का होही ओखर। प्रदेश सरकार के दे बोनस ह किसान ल राहत तो दिस पर विभाग के लापरवाही ह सब गुड़ गोबर कर दिस।
आज किसान मन ल सुसायटी जाय म आस्वाशन छोड़े कुछु नही मिलय। जब सुसायटी प्रबंधक ले जब पूछे गिस तव ओखर कहना रहिस की खातू म तकलीफ कम हे पर बीज के खत्म होना चिन्ता के बात हे। विभाग के अधिकारी ल ये बात बता दिए गे हे कुछ दिन म बीज आ जाहि। 15 दिन ले बीज ह खत्म हो गये हे। जब विभाग के अधिकारी ले ये बात के जानकारी लिए गिस तब ओखरो जवाब यही मिलिस। किसान मन के चिंता म हमर स्थानीय विधायक अउ प्रदेश सरकार म मंत्री पुन्नू लाल मोहल शांत नजर आवत हे। नही तव मंत्री जी के दखल म परिणाम कुछु दूसर होतिस। अब तव भगवान ही मालिक हे किसान मन के। जहाँ खातू अउ बीजहा रखे जाथे ओ भवन के दशा तक ह दयनीय हे। अंदाजा यही बात ले लगाए जा सकते कि विभाग कतका सजग हे किसान मन बर।
” बीज ह खत्म हो गे है बीज निगम ल सूचना भेज दिए गे हे जल्द ही व्यवस्था कर लिए जाहि। अगर समय म व्यवस्था नही हो पाईस तव चिंता के कोई बात नही किसान मन अपन पुराना बीज ल 17% नमक के घोल म डूबा के उपयोग कर सकथे ।
“आर एस कश्यप वरिष्ठ कृषि विकास अधिकारी”


text:
महिला उत्पीड़न के शिकायत म करहीं जल्दी कार्रवाई
रायपुर, 26 मार्च 2018। मुख्यमंत्री डॉ. रमन सिंह ह आज संझा जिला मुख्यालय कांकेर म छत्तीसगढ़ पुलिस के महिला कमाण्डो के 35 प्रधान आरक्षक मन अऊ आरक्षक मन ल सायरन लगे फटफटी भेंटकरके अपन शुभकामना दीन। नक्सल प्रभावित कांकेर जिला म महिला मन ल उत्पीड़न ले बचाय बर राज्य शासन कोति ले महिला पुलिस कमाण्डो दस्ता के गठन करे गए हे। मुख्यमंत्री आज लोक सुराज अभियान के तहत कांकेर पहुंचे रहिन, जिहां उमन महिला कमाण्डो मन ल ये फटफटी सौंउपिन। जिला के कोनो क्षेत्र ले महिला मन उपर कोनो प्रकार के अत्याचार के शिकायत मिले म महिला कमाण्डो तुरंते बाइक म सायरन बजात घटना स्थल बर रवाना हो जाहीं अऊ अपराधी मन के खिलाफ कार्रवाई करहीं। मुख्यमंत्री ह ओ मन ल शुभकामना के संग रवाना करिन। शहर के सड़क मन म महिला कमाण्डो मन ह मुख्यमंत्री ले मिले फटफटी संग प्रतीकात्मक रैली घलोक निकालीन।


text:
कवर्धा। जिला के वनांचल क्षेत्र के एक गांव म आज घलो स्कूली लइका मन झोपड़ी म पढ़े बर मजबूर हे। जिहां बांस के दीवार अउ घास फूस के छत हे। जेकर नीचे तमाम अभाव मन के बीच म 32 बैगा लइका भविष्य गढ़े के कोशिश करत हे । उहें बारिश होय ले जमीन ह कीचड़ ले सना जात हे ,अइसे बेरा म मोहन बैगा के घर के बरामदा म स्कूल के संचालन करे जात हे।
पंड़रिया ब्लॉक के ग्राम पंचायत कांदावानी के आश्रित ग्राम बांसाटोला अउ अर्जुनटोला म लगभग 250 बैगा आदिवासी परिवार मन रहत हे, इही परिवार मन के 32 लइका बांसाटोला म स्थित प्राथमिक शाला म पढ़े बर जात हे। इहां एक ठन झोपड़ी ल स्कूल के नाम दे गे हे। हकीकत म स्कूल जइसे कोनो सुविधा इहां मवजूद नइए। बांसाटोला के ये स्कूल के दीवार बांस के अउ घास-फूस ल छा के छप्पर बनाए हे। येकरे नीचे बैगा लइका मन पढ़त हवय।
सुविधा के नाम म एक झन शिक्षक
ये स्कूल मे लइका मन ल पढ़ाय बर शिक्षा विभाग ह एक झन शिक्षक ल नियुक्त कर देहे। येकर अलावा ये लइका मन ल कोनो मूलभूत सुविधा न मिले हे।
बरसात म मोहन के घर म स्कूल
लिका मन अपन भविष्य ल गढ़े बर स्कूल तो पहुंचत हे, लेकिन बेभाग ल जे सुविधा मन ल मुहैया कराना चाही वो इहां नइए। जे ह चिंता के बात हे। गरमी अउ ठंड़ के बेरा म जइसे- तइसे बांसनुमा झोपड़ी म बइठ के पढ़ाई कर लेवत हे, लेकिन सबले जादा परेसानी बरसात के बेरा म होथे। बारिस होय ले जमीन कीचड़ ले सना जाथे अइसे म मोहन बैगा के घर के बरामदा म स्कूल ल लगाय जाथे।
स्कूल बनाय बर कोनो के रूचि नइए
ग्रामीन मन ह बताइन के गांव म स्कूल भवन निरमान के कार्य करे जात हे, लेकिन येला अधूरा छोड़ दे गेहे। येकर बर न पंचायत धियान देवत हे अउ न प्रसासन। जेकर खामियाजा लइका मन ल भुगते बर पड़त हे।अधूरा भवन ल पूरा करे बर बचे कार्य ल करे जाय त येकर लाभ भविस्य म लइका मन ल मिल सकत हे।
लइका मन उपर मंडरात हे खतरा
बांस के दीवार अउ घास -फूस के छत के भरोसा म स्कूल लगाय जात हे। जेकर सेती स्कूल म खतरा मंडराक रहिथे। जंगल इलाका होय के कारण हिंसक जानवर मन के आय के डर बन रहिथे । बांस के दीवार होय के कारण कोनो मजबूती घलो नइए। अइसे म काफी देक्कत मन के सामना करे बर पड़ थे।
बारिश म घर के बरामदा लगत हे इहां के स्कूल
कवर्धा। जिला के वनांचल क्षेत्र के एक गांव म आज घलो स्कूली लइका मन झोपड़ी म पढ़े बर मजबूर हे। जिहां बांस के दीवार अउ घास फूस के छत हे। जेकर नीचे तमाम अभाव मन के बीच म 32 बैगा लइका भविष्य गढ़े के कोशिश करत हे । उहें बारिश होय ले जमीन ह कीचड़ ले सना जात हे ,अइसे बेरा म मोहन बैगा के घर के बरामदा म स्कूल के संचालन करे जात हे।


text:
बिलासपुर। चुनाइ करीब हे अउ प्रदेस म राजनीति लगातार गरमात जात हे। राजनीतिक आरोप-प्रत्यारोप के एक अइसे दउर चलत हे के कुछु नेता मन के जुबान फिसलत जात हे । अइसने वाकया बिलासपुर म होइस हे। एक बार फेर एक नेता ह विवादित बयान दे डालिस।
बिलासपुर म प्रदेस युवा कांग्रेस ह युवा बेरोजगार सम्मेलन कराइस। युवा कांग्रेस के राष्ट्रीय अध्यक्छ केशव चंद्र यादव ह ये मा शिरकत करिस हे। मंच ले विवादित भासन देके माहुल गरम कर दिस। भले ही उंखर समरथक उंखर बात म ताली पीटत नजर आइस ,लेकिन अपन बेयान ले वो ह घिर गिस।
बिलासपुर म कांग्रेस नेता मन उपर होय लाठीचारज म बीजेपी सरकार उपर हमला करत हुए केशव ह कहिन के लोकतंत्र म सरकार आत-जात रहिथे। जब हमार सरकार बनही त बिलासपुर लाठीचारज के दोषी मन ल बीच चउराहा म मुरगा बनाके पीटे जाही, अउ दिमाग ल ठीक कर देय जाही।
अपन ये विवादित भासन के बाद केशव मीडिया के आघू सफाई देवत नजर आइस हे। उमन कहिन के हमन गांधी जी के रास्ता म चलइया
लोगव बन, लेकिन जे प्रकार बीजेपी ह सासन म देस-प्रदेस म लोगन के गुस्सा बढ़त जात हे, येखर परिनाम अच्छा नइ होही।
गउरतलब हे के मंत्री अमर अग्रवाल के घर म कांग्रेस कारयकर्ता मन ह कचरा फेंक कर प्रदरसन करिस हे , येखर बाद पुलिस ह कारयकरता मन उपर लाठीचारज करिस हे। ये मा कतको कांग्रेसी नेता अउ कारयकरता मन घायल होइस हे।
जुबान फिसलिस … अउ अब एक बार फेर कांग्रेस के एक नेता ह विवादित बयान दे डालिस
बिलासपुर। चुनाइ करीब हे अउ प्रदेस म राजनीति लगातार गरमात जात हे। राजनीतिक आरोप-प्रत्यारोप के एक अइसे दउर चलत हे के कुछु नेता मन के जुबान फिसलत जात हे । अइसने वाकया बिलासपुर म होइस हे। एक बार फेर एक नेता ह विवादित बयान दे डालिस।


text:
भारत अऊ अमेरिका के बीच पहिली टू प्लस टू गोठ आज होवत हे। भारत अमेरिका के संग 2+2 वार्ता के मेज़बानी करत हे। ए मंत्रिस्तरीय बैठक म द्विपक्षीय, क्षेत्रीय अऊ वैश्विक मुद्दा ल सामिल करे जाही। ए वार्ता के नेतृत्व भारत के तरफ ले विदेश मंत्री सुषमा स्वराज अऊ रक्षा मंत्री निर्मला सीतारमण अऊ अमेरिका के तरफ ले अमेरिकी विदेश मंत्री माइक पोम्पियो अऊ रक्षा मंत्री जेम्स मैटिस करत हें।
Related Articles
मंदसौर मं शांति, चौहान के अनशन खतम
[responsivevoice_button voice=”Hindi Female” buttontext=”ये खबर ला सुनव”] भाषा, भोपाल, 11 जून 2017। पाछू कई दिन ले किसान मन के हिंसक आंदोलन के केंद्र रहे मंदसौर मं आज शांति रहिस जेखर बाद मुख्यमंत्री शिवराज सिंह चौहान हर अपन अनिश्चितकालीन अनशन खतम कर दीस। करजा माफी अऊ अपन उपज के उचित कीमत के मांग करत किसान मन […]
अंडर 20 फुटबॉल: भारत ह अर्जेंटीना ल हराइस
नई दिल्ली, 6 अगस्त 2018। फुटबॉल म भारतीय टीम ह शानदार जीत दर्ज करे हे। कोटिफ कप फुटबॉल टूर्नामेंट म भारत के अंडर-20 टीम ह अर्जेन्टीना के अंडर-20 टीम ल हराके इतिहास रचे हे। भारत ह अर्जेन्टीना ल 2-1 ले मात दीस। भारत बर दीपक ह चौथइया मिनट म पहली गोल करिस अऊ अपन टीम […]
पृथ्वी ल बढि़या ग्रह बनाए बर प्रतिबद्ध हौं: मोदी
[responsivevoice_button voice=”Hindi Female” buttontext=”ये खबर ला सुनव”] भाषा, नयी दिल्ली, 05 जून 2017। प्रधानमंत्री नरेंद्र मोदी हर आज विश्व पर्यावरण दिवस के मौका म पृथ्वी ल एक बेहतर ग्रह बनाए के जरूरत उपर जोर दीन। उमन पर्यावरण संरक्षण के दिशा मं काम करत लोगन मन ल सलाम घलोक करिन। मोदी हर कहिस कि ए साल […]


text:
बालोद । राजकीय सोक के दउरान कांग्रेस के राज्यसभा सांसद छाया वर्मा के एक कारयक्रम म सामिल होय म बीजेपी नेतामन ह निंदा करिन हे। बीजेपी के कहिना हे के जब पूरा देस अउ राज्य म राजकीय सोक घोसित हे, त अइसे बेरा म जुम्मेदार पद म रहत हुए कारयक्रम करवाना अउ ओमा सामिल होना गलत हे।
जब सांसद ले ये संबंध म बात करेगिस त उमन कहिन के ”राष्ट्रीय सोक दिल्ली म होइस, इहां घलोक होइस, बहुत जगा होइस, छत्तीसगढ़ म घलोक सोक मनाय गिस, लेकिन कारयक्रम म कोनो
उत्साहवरधन या नाच-गाना होइस अइसे कोनो बात नइए। महिला मन ल ताकत देय के बात रहिस हे, त अइसे आयोजन ले कोनो ल दिक्कत नइए।”
मामला म स्थानीय पूरव बीजेपी विधायक वीरेंद्र साहू ह ये घटना के निंदा करिन हे। उमन कहिन के ”प्रदेस के गवरनर बलरामदास टंडन अउ भारतरत्न अटल जी के मृत्यु म राजकीय सोक घोसित हे।अइसे म जुम्मेदार पद म बइठे लोगन ल कारयक्रम करवाना गलत हे। मैं ये बात के निंदा करत हव।”
दरअसल, डौंडी लोहारा के रेंगड़ाबरी म कांग्रेस ह महिला अधिकार सम्मान समारोह कारयक्रम रखे रहिस हे। कारयक्रम म मुख्य अतिथि सांसद छाया वर्मा रहिन हे।
भाजपा के निशाना म सांसद छाया वर्मा
बालोद । राजकीय सोक के दउरान कांग्रेस के राज्यसभा सांसद छाया वर्मा के एक कारयक्रम म सामिल होय म बीजेपी नेतामन ह निंदा करिन हे। बीजेपी के कहिना हे के जब पूरा देस अउ राज्य म राजकीय सोक घोसित हे, त अइसे बेरा म जुम्मेदार पद म रहत हुए कारयक्रम करवाना अउ ओमा सामिल होना गलत हे।


text:
महासमुंद । ‘स्कूल आ पढ़े बर, जिनगी ला गढ़े बर’ ये स्लोगन ह छात्र मन ल अपना भविस्य गढ़े बर सिक्छा के महत्व ल दरसाथे। लेकिन छत्तीसगढ़ के सिक्छा बिभाग के बेवस्था ह सरकारी स्कूल म सिक्छा के हालत उजागर करत हे। अब कइसे लइकामन ह अइसन स्कूल में सिक्छा ग्रहन कर के अपन भविस्य ल गढ़ही।
महासमुंद जिला म सिक्छा बिभाग विभाग के दाव मन के एक बार फेर पोल खुलत नज़र आलत हे। जिला म 1280 प्राथमिक स्कूल अउ 480 मीडिल स्कूल संचालित होवत हे। ये 1760 सरकारी स्कूल मन म एक लाख 35 हजार छात्र-छात्रा मन ह अपन भविस्य गढ़े बर आथे। सिक्छा सत्र 2018-19 ल शुरू होय करीबन डेढ़ माह बीत चुके हे, लेकिन जिला के करीब 6 हजार छात्र-छात्रा मन पाठ्य पुस्तक मन बर तरसत हे।
जनवरी 2018 म सिक्छा बिभाग के संचानालय ले 2018-19 के सत्र ले एक ब्लॉक के दो स्कूल मन म अंग्रेजी माध्यम के पढ़ाई सुरू करे के आदेस जारी करे रहिस हे, जेकर बाद जिला के पांच ब्लॉक के पांच प्राथमिक अउ पांच मिडिल स्कूल मन म अंग्रेजी माध्यम से पढ़ाई बर लइका मन के प्रवेस कर हे। ये लइका मन ल सिक्छा बिभाग डेढ़ माह बाद न त पुस्तक मन मिलींस अउ न ही पढ़ाय बर सिक्छक मिल सकिस।
अइसे कइसे गढ़ही छात्र मन अपन भविस्य
महासमुंद । ‘स्कूल आ पढ़े बर, जिनगी ला गढ़े बर’ ये स्लोगन ह छात्र मन ल अपना भविस्य गढ़े बर सिक्छा के महत्व ल दरसाथे। लेकिन छत्तीसगढ़ के सिक्छा बिभाग के बेवस्था ह सरकारी स्कूल म सिक्छा के हालत उजागर करत हे। अब कइसे लइकामन ह अइसन स्कूल में सिक्छा ग्रहन कर के अपन भविस्य ल गढ़ही।


text:
M (म) से बच्चों के नाम (new modern baby names m), M (म) से बच्चों के नाम (new modern baby names m) download youvideos.M म स बच च क न म indian baby names | mp3fordfiesta.com, .le: m (म) से बच्चों के नाम (indian baby names) description: support us. donate now, click : /4thstar. best baby name site including meaning of names.. S (स) से बच्चों के नाम - भाग 2 (baby names in hindi, S (स) से बच्चों के नाम भाग 2 (baby names in hindi) part 2 download youvideos.
A(अ,आ) से बच्चों के नाम - भाग 1 (indian baby names, Download in hd a(अ,आ) से बच्चों के नाम - भाग 1 (indian baby names).म से शुरू होने वाले लड़कों के नाम - boy names starting, हमारे विशाल बेबी डेटाबेस से म से शुरू होने वाले लड़कों का नाम.


text:
रायपुर। कथित सेक्स सीडी कांड म सोमवार सीबीआई ह आधा-अधूरा तइयारी मन ले चालान पेस करिन, जेखर ले कोरट ह अस्वीकार कर दिस हे। येखर बाद अब सीबीआई दूबारा दुपहर 3 बजे कोरट म चालान पेस करही। कोरट म पीसीसी चीफ भूपेश बघेल ल हाजिर होय बर कहे रहिस हे। बघेल ह सीबीआई के ये कार्रवाई ल दबाव म करे गेहे कहिस।
दरअसल, कथित सेक्स सीडी मामला म भूपेश बघेल समेत 5 लोगन ल समन जारी होय हे। सोमवार बिहनिया सीबीआई ह जे चालान पेस करिस ओमा गवाह मन के फोटो नइ होय के संग कतको दस्तावेज मन के कमी रहिस हे। ये मा भूपेश बघेल के कहिना हे के बिलासपुर म कांग्रेस कार्यकर्तामन उपर होय लाठी चारज ल लेके हमन पीएम मोदी ल काला झंडा दिखायेन, येखर ले प्रदेस सरकार बउखला गेहे अउ बदला के भावना ले चालान आज पेस करे के निरदेस दिस हे। येखर कारन दबाव म आके सीबीआई ह रविवार के संझा नोटिस जारी करिस हे। सीबीआई के नोटिस म हम हाजिर होयन हन। लेकिन सीबीआई ह आधा-अधूरा चालान पेस करिस। येखर ले साफ हे के उमन जल्दबाजी म हे अउ ओखर उपर सरकार के दवाब हे।
सीबीआई ल कोरट के फटकार…दूबारा पेस करव चालान….. बघेल ह सरकार उपर दोश मढ़िस
रायपुर। कथित सेक्स सीडी कांड म सोमवार सीबीआई ह आधा-अधूरा तइयारी मन ले चालान पेस करिन, जेखर ले कोरट ह अस्वीकार कर दिस हे। येखर बाद अब सीबीआई दूबारा दुपहर 3 बजे कोरट म चालान पेस करही। कोरट म पीसीसी चीफ भूपेश बघेल ल हाजिर होय बर कहे रहिस हे। बघेल ह सीबीआई के ये कार्रवाई ल दबाव म करे गेहे कहिस।


text:
अनुकंपा नियुक्ति के टीईटी जरूरी
डीएड करे बर 5 साल के राहत
रायपुर 16 फरवरी 2017। सरकार कोति ले पहिलीच ये बात आ गए रहिस कि शिक्षाकर्मी मन के संविलियन नइ होवय। ए बात के संगें—संग शिक्षाकर्मी मन बर ये खुसी के फेर बात हे कि सरकार कोति ले आठ साल के नौकरी पूरा कराइया शिक्षाकर्मी मन ल सरकारी शिक्षक मन के जइसन वेतनमान दे के तैयारी पूरा कर ले गए हे। पाछू एसीएस के अगुवाई म होए बैठक के आधार म ले गए फैसला म अमल शुरू हो गए हे। बैठक के कार्यवाही विवरण के मुताबिक हर वर्ग के शिक्षाकर्मी मन ल क्रमोन्नत वेतनमान दे के रजामंदी वित्त विभाग के फैसला उपर निर्भर करही। संगें—संग अनुकंपा नियुक्ति बर डीएड के अनिवार्यता रखे गए हे। एती विधि विभाग ह टीईटी म छूट दे ले इंकार कर दे हावे। अनुकंपा नियुक्ति बर निरधारित शैक्षणिक योग्यता अऊ टीईटी होए म सहायक शिक्षक पंचायत के पद म नियुक्त करे जाही। संग म डीएड करे बर पांच साल के छूट दे जाही। आठ साल पूरा करे वाले शिक्षाकर्मी मन बर एक मई 2013 ले वेतनमान स्वीकृत करे गए हे।


text:
- लौहकर्म बर लायसेंस प्रक्रिया होही सरल
- मुख्यमंत्री सामिल होइन लोहार (विश्वकर्मा) समाज के महासम्मेलन म
रायपुर, 30 अप्रैल 2018। मुख्यमंत्री डॉ. रमन सिंह ह लोहार मन ल औजार बनाए बर जारी होवइया लायसेंस के प्रक्रिया ल सरल बनाए के घोषणा करे हें। उमन ये घलोक कहिन हे कि लोहार मन ल औजार निर्माण बर लकड़ी आदि असानी ले मिल सकय, ए खातिर घलोक नीति निरधारित करे जाही।
मुख्यमंत्री ह कहिन कि लौह शिल्प अऊ काष्ठ शिल्प ल बढ़ावा देहे अऊ एमां काम करइया परम्परागत शिल्पकार मन ल बेहतर बाजार देवाए अउ ऊंखर सामाजिक-आर्थिक विकास बर एक व्यापक रणनीति अऊ कार्ययोजना घलोक बनाए जाही। डॉ. रमन सिंह आज मंझनिया जिला मुख्यालय राजनांदगांव म छत्तीसगढ़ लोहार (विश्वकर्मा) समाज के महासम्मेलन ल मुख्य अतिथि के आसंदी ले सम्बोधित करत रहिन। सम्मेलन म समाज के प्रतिनिधि मन ह मुख्यमंत्री ल बताइन कि औजार निर्माण म लोहा गलाए के प्रक्रिया बर ओ मन ल लकड़ी के जरूरत होथे, जऊन आज काल अड़बड़ महंगी मिलत हे। ए म मुख्यमंत्री ह ओ मन ल विश्वास देवाइस के उंखर ए समस्या के उचित निराकरण जल्दी करे जाही अऊ ओ मन एखर बर समाज के प्रतिनिधि मन ल आमंत्रित करके उंखर से विचार विमर्श करहीं। उंखर कोति ले मिले सुझाव मन के आधार म राज्य म लौहशिल्प अऊ काष्ठ शिल्प के विकास बर एक बेहतर कार्य योजना अऊ रणनीति बनाए जाही। मुख्यमंत्री ह कहिन -लौहकर्म आदिमकर्म हे अऊ आज ये बहुत बड़का रूप म पहुँच गए हे। भारत के पहिचान ओखर स्टील उद्योग ले हे अऊ एखर पाछू विश्वकर्मा समाज के बड़का योगदान हे। उमन कहिन कि लोहार मन के हुनर ल निखारे बर शासन कोति ले कौशल विकास म विशेष जोर देहे जात हे। डॉ. सिंह ह कहिन कि पौराणिक ग्रंथ मन के मानन त विश्वकर्मा दुनिया के पहिली इंजीनियर हे उमन एखर सृष्टि ल अपन कलात्मक निर्माण ले सुंदर बनाए हे। ओ मन समाज के घलोक इष्ट हें अऊ हम सबके घलोक आराध्य हे।
महासम्मेलन ल लोकसभा सांसद श्री अभिषेक सिंह ह घलोक सम्बोधित करिन। उमन कहिन कि ए प्रकार के सामाजिक सम्मेलन मन ले कई फायदा होथे। शासन ल घलोक समाज के मनखे मन ले मूल्यवान सुझाव मिलथे, जेकर आधार म बेहतर नीति बनाए म आसानी होथे। उमन कहिन कि कौशल उन्नयन के माध्यम ले आर्थिक आय बढ़ाए के प्रयास शासन कोति ले करे जात हे। एखर अच्छा परिणाम मिलत हे। कौशल उन्नयन बर मनखे आवेदन करत हें अऊ बेहतर जीवन के तरफ आगू बढ़त हें।
महासम्मेलन म महापौर श्री मधुसूदन यादव, राज्य भंडार गृह निगम के अध्यक्ष श्री नीलू शर्मा, राज्य ऊर्दू अकादमी के अध्यक्ष श्री अकरम कुरैशी, राज्य समाज कल्याण बोर्ड के अध्यक्ष श्रीमती शोभा सोनी, नागरिक आपूर्ति निगम के पहिली अध्यक्ष श्री लीलाराम भोजवानी, राजगामी संपदा न्यास के अध्यक्ष श्री रमेश पटेल, राजगामी संपदा न्यास के पहिली अध्यक्ष श्री संतोष अग्रवाल, राज्य अंत्यावसायी निगम के सदस्य श्री पवन मेश्राम, सभापति श्री शिव वर्मा, पूर्व महापौर श्री नरेश डाकलिया, पूर्व जिला पंचायत अध्यक्ष श्री दिनेश गांधी, विश्वकर्मा समाज के प्रदेश अध्यक्ष श्री लोचन विश्वकर्मा, अउ आन गणमान्य नागरिक उपस्थित रहिन। ए मौके म कलेक्टर श्री भीम सिंह अउ जिला पंचायत सीईओ श्री चंदन कुमार संग आन वरिष्ठ अधिकारी घलोक उपस्थित रहिन।
मुख्यमंत्री ल महासम्मेलन म विश्वकर्मा समाज के एक सदस्य श्री शेखर विश्वकर्मा ह अपन हाथ ले बने उंखर एक तस्वीर भेंट करिन। मुख्यमंत्री ए तस्वीर ले अड़बड़ खुश होइन। उमन श्री शेखर के चित्रकला ल बढ़ावा दे बर स्वेच्छानुदान ले ओ मन ल 21 हजार रुपिया देहे के घोषणा करिन। समाज के एक आन सदस्य श्री हरीश विश्वकर्मा ह लकड़ी म उकेरे गए मुख्यमंत्री के फोटू ओ मन ल भेंट करिन। उमन ए मा श्री हरीश ल उंखर काष्ठकला के विकास बर 21 हजार रुपए के स्वेच्छानुदान देहे के घोषणा करिन।


text:
नवा बछर मोर छत्तीसगढ़ में नवा बिहनिया आही सियान मन के सीख
सियान मन के सीख ला माने मा ही भलाई हे। संगवारी हो तइहा के सियान मन कहय-बेटा! जब तक स्वांसा, तब तक आसा रे। फेर संगवारी हो हमन उॅखर बात ला बने ढंग ले समझ नई पाएन। हमर बर तो जिनगी के हर घड़ी, हर मिनट, हर सेकेंड, हर दिन, हर महीना अउ हर बछर हर नवा होथे। जउन मनखे ला ए बात हर समझ आ जाथे वो हर अपन जिनगी के हर घड़ी के उपयोग करे बर सीख जाथे अउ जउन मनखे हर अतके बात ला नई समझ पावय ओखर तो जम्मों जिनगी हर अकारथ हो जाथे।
संत कबीर दास जी के घलाव कहना हवै-स्वांस-स्वांस में नाम ले, वृथा स्वांस मत खोय। ना जाने किस स्वांस का आवा होय न होय। संत कबीर के दोहा में जिनगी के सार समाय हवय। हमन अपन जिनगी के, अपन बुद्धि के, अपन बल के अउ अपन पद के कतका दुरूपयोग करथन एखर अंदाजा हमन ला नई राहय। कहे गै हावय कि सच्चाई हर करू होथे। संगवारी हो अगर हमन अपन पद के, अपन बल के दुरूपयोग नई करतेन जब दुनिया के हालत आज जइसे भी हावय ओखर ले कतको जादा सुघ्धर होतिस ए हर खच्चित बात आय।
अभी घलाव हमर तिर समय हावय अउ जिनगी हर हमनला रोज सचेत करथे फेर हमन अपन मन के छोड़ के दूसर के करथन एखरे सेती गड़बड़ी होथे अउ हमन दूसर के गलत बात ला ए पाय के सुनथन काबर कि हमर अंतस में कहूं न कहूं कुछ मातरा में भय समाय रइथे। संगवारी हो अब बेरा आ गै हावय अपन अंतस उपर विजय हासिल करे के। जब जागो तब सबेरा। हमन ला अपन संगे-संग देस अउ दुनिया ला सुघ्धर बनाए के हर संभव कोशिस करना चाही तभे हमर जिनगी हर सफल होही नई तो मरे के बेरा घलाव हमला गारी खाए बर परही एखर ले जादा दुख के बात हमर बर अउ का हो सकत हे अउ अगर हमन अपन सद्भाव ले अपन काम म सफलता हासिल कर सकेन तब एखर ले जादा सुख के बात हमर बर कोनो दूसर नई हो सकय। नवा बछर में नवा संकल्प लेके हमन अपन छत्तीसगढ़ महतारी के दुख अउ पीरा ला हरबो तभे तो हमर प्रदेस में अउ देस में खुशियाली आही। सियान बिना धियान नई होवय। तभे तो उॅखर सीख ला गठिया के धरे मा ही भलाई हावै। सियान मन के सीख ला माने मा ही भलाई हावै।
रश्मि रामेश्वर गुप्ता
[responsivevoice_button voice=”Hindi Female” buttontext=”ये रचना ला सुनव”]


text:
जिला परियोजना आजीविका महाविद्यालय धमतरी म सुरक्षा गार्ड कोर्स के संचालन पुलिस विभाग के संग पुलिस प्रशिक्षण केन्द्र रूद्री म करे जात हे। 150 घंटा के ए आवासीय प्रशिक्षण बर आठवीं पास, 5 फुट 7 इंच के इच्छुक अभ्यर्थि मन ले अवइया 15 सितंबर तक आवेदन मंगाए गए हे। शैक्षणिक योग्यता, आधार कार्ड, बैंक खाता, राशन कार्ड अऊ दू रंगीन पासपोर्ट साईज के फोटो के संग आवेदन पत्र महाविद्यालय के कार्यालय म भिनसरहा 11 ले संझा पांच बजे तक जमा करे जा सकत हे। सहायक परियोजना अधिकारी, लाईवलीहुड कॉलेज ह बताइस कि प्रशिक्षण के बाद शासन कोति ले पंजीकृत संस्थान मन म रोजगार के अवसर प्रदान करे जाही।
सुरक्षा गार्ड आवासीय प्रशिक्षण बर आवेदन 15 सितंबर तक आमंत्रित : धमतरी म
जिला परियोजना आजीविका महाविद्यालय धमतरी म सुरक्षा गार्ड कोर्स के संचालन पुलिस विभाग के संग पुलिस प्रशिक्षण केन्द्र रूद्री म करे जात हे। 150 घंटा के ए आवासीय प्रशिक्षण बर आठवीं पास, 5 फुट 7 इंच के इच्छुक अभ्यर्थि मन ले अवइया 15 सितंबर तक आवेदन मंगाए गए हे। शैक्षणिक योग्यता, आधार कार्ड, बैंक खाता, राशन कार्ड अऊ दू रंगीन पासपोर्ट साईज के फोटो के संग आवेदन पत्र महाविद्यालय के कार्यालय म भिनसरहा 11 ले संझा पांच बजे तक जमा करे जा सकत हे। सहायक परियोजना अधिकारी, लाईवलीहुड कॉलेज ह बताइस कि प्रशिक्षण के बाद शासन कोति ले पंजीकृत संस्थान मन म रोजगार के अवसर प्रदान करे जाही।


text:
भाग- चौदह
चन्द्रकला देवी, पूरनिमा, सुनील, बच्चा मन कार म बईठ के मदन महल के टेलीफोन कॉलोनी म आ जाथे । लालबत्ती के कार देख के लईका मन इकट्ठा हो जते । कॉलोनी भर के निवासी-रहवारी मन आ जथे । पूरनिमा ह एक कमरा ल साफ-सुधरा, चादर बिछा के पलंग म रखे रहय । दू ठन कुरसी घलो रखे रहय । सुनील सुटकेस अउ पेटी मन ला कमरा म रखीस । चन्द्रकला देवी हाथ मुँह धोके फ्रेस होगे । पूरनिमा चूल्हा-चौंकी म दाल, सब्जी गरम करे लगे गे । चन्दा देवी ह गनमेन अउ पी. ए. ल रेस्ट हाउस चले जाय बर कहिते । सुनील चाय, पानी पिला के भेज देथे । कॉलोनी वासी महिला, पुरूष मन भेंट करके चल दीन । चन्द्रकला देवी लईका मन के नाम पूछथे । बड़े लड़की अपन नांव कीर्ति सांडिल्य ओकर बाद के हा वंदना, ओकर के छोटे लड़का ह सूरज सांडिल्य अउ सबसे छोटी ह तोतलावत कथे मोर नाव बड़ी माँ रोमा सांडिल्य अउ मोर माँ के नाव पूरनिमा अउ मोर ददा के नाव सुनील हे । मोर नानी के नाव रमौतीन, मोर दादी के नाव चन्द्रिका देवी, मोर बड़े दाई के नाव चन्द्रकला देवी हे, ओह भोपाल म मंतरी हे । कीर्ति कते तय ओला पहिचानथस रे । रोमा लजा के गोदी म बईठ जाथे । चन्द्रकला देवी ह बच्चा मन संग हंसे खेले लगथे ।
पूरनिमा ह डाईनिंग टेबल म खाना लगा देथे ।खात पियत ले रात के ग्यारह बज गईस । चन्द्रकला कथे, लईका मन नई सोवत हे । पूरनिमा कथे, दीदी बहुत सैतान हे, सब काहत हे बड़ी मैँ के पास सुतबो, आज जागत हे । दूसर दिन सो जात रहीन चलो रात होगे हे, सुतबो ।
पूरनिमा कथे । आज भी बड़ सुन्दर लगत हस । भोपाल म मंत्री बने के बाद म सुन्दरता बढ़ गे । एकदम अंगरेजन अउ कस्मीरी मोहला जईसे दिखत हस । चन्द्रकला कथे भईगे बहिनी आज अतके मालिश कर, काल के ल बचा दे । तहूँ थक गे होबे । सब लईका मन सो गे रहय, पूरनिमा दरवाजा ओधा के अपन कमरा म आके सोय लगथे । नींद नई पड़य, सुनील कईथे का सोंचत हस । पूरनिमा कथे, दीदी ह जीवन ल अईसे काट दीस । ओला पति सुख नई मिलिस । सुनील समझाईस सब के किस्मत एक जईसे नई रहय । तीव्र इच्छा सक्ति खत्म होये के बाद ओला नींद आईस । सुनील भी हट्टा-कट्टा, तंदरूस्त जवान रहय । पूरनिमा भी संतुष्ट रहये । मस्ती म झूमय, हांसत-खेलत चार बच्चा जनमा डारिस, पता नई लगिस ।
चन्द्रकला देवी ल बढ़िया नींद आ जथे । मस्त छुर छिंदहा सोय रहय । बिहनहा सात बजे सो के उठीस । बाथरूम म फ्रेस हो के निकलथे, पूरनिमा ह चाय बना के ले आथे । समाचार पत्र पढ़त-पढ़त चाय पीथे, समाचार पढ़त-पढ़त चाय खतम करथे । सुनील आफिस जाय बर स्नान ध्यान करे लगथे । चन्द्रकला देवी के गनमेन अउ पी. ए. आ जथे । चन्द्रकला देवी विभागीय अधिकारी मन के बैठक बारह बजे से बुलाय रहय । चन्द्रकला देवी ह स्नान करे बर बाथरूम म चले जथे । सेम्पू से बाल धोके निकलथे, बाल ल टॉवेल म लपेटे रहय । बाथरूम से बाहर केस ल टॉवेल म फटकारिस । बढ़िया काला, घना केस रहय । सेम्पू लगाय म चमकत रहय । पूरनिमा भी जल्दी नहा के आ जाथे । दूनों बहिनी अउ लईका मन बईठ के भोजन करथे । चन्द्रकला देवी बारह बजे मीटिंग लेय बर कलेक्टर कार्यालय पहुँच जथे ।
मंत्री जी के सुवागत, कलेक्टर मदर मोहन उपाध्याय करथे । जबलपुर जिला म महिला बाल विकास अउ समाज सेवा विभाग के प्रभारी ठीक नई रहय । चन्द्रकला देवी, मंत्री ह कलेक्टर अउ अधिकारी मन ल खूब फटकारिस, खूब खरी-खोटी सुनाईस । एक महीना के भीतर प्रगति लाय के चेतावनी भी देईस । मीटिंग समाप्त होय के बाद सर्किट हाउस म पत्रकार वार्ता भी होईस दूसर दिन के सबी अखबार म फोटो सहित छपे रहय – “समाज सेवी मंत्री अधिकारियों पर भड़की” । सब्बो जगह एक ही चर्चा, चन्द्रकला देवी, मंत्री जी के वाहवाही होगिस । चन्द्रकला देवी, पूरनिमा के लईका मन के भेड़ाघाट, बंदरकूदनी, घुमांधर, चौसठ जोमनी, मदन महल पूरनिमा संग धूमाथे । चन्द्रकला देवी ल अपन परिवार के संग रहय म विशेष आनंद मिलय । पूरनिमा कथे, दीदी-दू चार दिन अउ रह जाते । चन्द्रकला कथे, बहिनी चुनाव नजदीक आवत हे, सरकार तियारी म लगे गे हे । महूं ह जबलपुर से सतना,रीवा, सहडोल, सरगुजा होके रायगढ़ पहुँचहूँ । पूरनिमा कथे, दीदी दूनों माता मन बने हे । चन्द्रकला कथे, बहिनी नब्बे बछर से सौ बछर के हो गे हे, हमन ले स्वस्थ हे । आंखी ह बटबट ल दिखत हे, मुँह के छत्तीसी भी चमकत हे । बढ़िया रेंगत, बोलत हे । सब अपन-अपन काम करत हावय । पूरनिमा कथे एक बात पूछत हंव दीदी, पूस्पा माँ ह बाबू जी ल देखत-देखत उमर ल काट दीस । का राज हे मोला बता, मोला संका लागथे .
चन्द्रकला कईथे, बहिनी पुस्पा माँ के रायगढ़ म कोनो नई रहीन । चालीस साल तक बच्चा नई होईस त पांड़े बाबू जी ह छोड़ दे रहीस । पुस्पा माँ ह भरी जवानी, आसरा म काट दीस । कामदेव बाबूजी ह दवाई, बईगा-गुनिया, झाड़-फूँक, अघोर साधू के आसीरबाद देवाईस । पुस्पा माँ के नारीत्व ह जाग गे, बच्चा जन्माय के शक्ति आ गे । पुस्पा माँ गर्भवती हो जाथे । चन्द्रप्रकास के जनम मोर ले पहिली हो जाथे, मय एक महीना के बाद म होय हंव । पुस्पा माँ के दूध नई आवय अउ नगर पालिका के स्कूल म पढ़ाय बर जावय । घर म लईका देखईया कोनो नई रहय, त चन्द्रप्रकास ल रमौतीन दाई अउ ददा ह पाले पोसे हे । रमौतीन दाई ह क स्तन के दूध ल चन्द्रबान ल पियावय अउ एक ल मोला । दूनों के पेट भर जावय । चन्द्रप्रकास ल जरूर जन्माय हे, फेर दूध तो दाई के पीये हे । अपन लईका से जादा पियार करत रहय पुस्पा माँ ह । घर के पूरा खरचा चलावत रहय फेर एक औरत ल मरद के सुरक्षा चाही त राम बाबू जी ह ओला पूरा करे हे । रायगढ़ के मन जानथे के चन्द्रप्रकास रामदेव के बेटा आय । खुल्लम खुल्ला बोलथे, पर पुस्पा माँ ह कईथे, चन्द्रप्रकास ह बलराम के अंस ऐ ।
चन्द्रकला कईथे, बहिनी ऐ प्रश्न काबर पूछे तंय हा । पूरनिमा कईथे, रायगढ़ म सब झन अईसे कहय त आज हिम्मत करके संका के निवारण करे हंव । अब सब सम्पत्ति के मालिक तो चन्द्रसेन होगे हे । चन्द्रप्रकास तो अपन नौकरी से फुरसत नई ऐ । चल आज रायगढ़ म फार्म हाउस, मकान दूमंजिला हावय । खाय-पीये के कोई कमी नई हे । पुस्पा दाई के उमर भी जादा होगे कतका दिन के मेहमान हे । मोर ऊपर ओकर मया के छत हावय । ओकर आँचल के छाँव म बहुत ठीक, सांति लगथे मय ओकर करजा ल छूट नई सकंव । एक बामन परिवार ह यादव परिवार के टूरी ल गोदी लेके पाले-पोसे, पढ़ाय-लिखाय के नौकरी लगवाय हे । चन्द्रकला के आँखी ले आँसू बहे लगथे । पूरनिमा भी रो के दुःख हल्का कर लेथे । पूरनिमा कईथे, दीदी तोला मय रोवा देंव । चन्द्रकला कईथे, बहिनी नारी मन अपन दुःख ल आँसू बहा के हल्का कर लेथे । मोला हल्का लगीस, बहुत दिन होगे रहीस इकट्ठा होगे रहीस । अच्छा होईस, बहा दे तंय ह । ऐकरे नाव तो जीवन हे । सुख, दुःख, हांशी, खुसी जीवन, मरण हे ।
मालूरमाम जी पचासी से नब्बे बछर के जवान हे । पूरा जिनगी भर मोर काम आये हे । मोला विधायक अउ मंत्री बनाय म ओकर जादा हाथ हे । मरे के बेर म मय संग नई छोड़व । मय मंदिर म भगवान ल साक्षी मान के पति-पत्नी बने हन । ऐला समाज स्वीकार करय, चाहे सब स्वीकार करय । मय तो अपन पति मान ले हंव । राम म सो जथे ।
पूरनिमा भी थक गे हरय, पति संग मस्ती करके सो जाथे । सुबह उठके चाय नाश्ता पूरनिमा तियार कर देथे । चन्द्रकला देवी ह जल्दी स्नान, पूजा करके तियार हो जाथे । चाय-नास्ता संग म करथे । गनमेन अउ पी. ए. रेस्ट हाउस से आ जथे । सुनील ह चाय नास्ता कराथे । प्रोटोकॉल से कार सतना जाय बर आ जाथे । चन्द्रकला देवी जबलपुर से सतना कार द्वारा प्रस्थान करथे । सतना जिला के मैहर म माता सारदा देवी जी के दर्सन, पूजा पाठ करथे । दो घंटा ल मैहर म रूक के सतना बर चल पड़थे । सतना के सर्किट हाउस म कमरा आरक्षित रहय । मंत्री जी गार्ड आफ आनर, सेल्यूट ले के सर्किट हाउस के कमरा क्रमांक दो म गईस । प्रोटोकॉल से एस. डी. एम. सुवागत करे बर आय रहय । मंत्री जी हा फ्रेश हो के बाथरूम से निकल के सोफा सेट में आराम से बईठ जथे । आधा घंटा आराम करके पत्रकार, विभागीय अधिकारी, नेता मन से मिलथे । कलेक्टर ल सख्त निर्देस देते कि गाँव-गाँव म महिला मण्डल, महिला बैंक के स्थापना करके महिला मन ल आगे बढ़ाय म सासन की नीति के अनुसार काम करव । कलेक्टर ह सब विभागीय अधिकारी ल निर्देस जारी कर देधे । अधिकारी बैठक के बाद भोजन करके सो जथे ।
चन्द्रकला देवी, समाज सेवा कल्याण मंत्री के दौरा कार्यक्रम अनुसार सतना से रीवा के रहय । सुबह चाय-नास्ता करके कार द्वारा रीवा के लिए प्रस्थान करथे । रीवा के सर्किट हाउस म रूप आरक्षण, प्रोटोकॉल आफिस से होगे रहय । दोपहर के समय रीवा सर्किट हाउस पहुँचथे । गार्ड आफ आनर लेथे । मंत्री जी बैठक कक्ष जाथे । कलेक्टर, कमिस्नर, पुलिस अधीक्षक, संयुक्त संचालक, समाज सेवा कल्याण, महिला अधिकारी, अउ नेता, कर्मचारी मन के भीड़ लगे रहय । सब से मिलिस, बात सुनिस । अधिकारी मन ल निर्देश भी देईस, चाय सब के साथ पीईस । रूम म जाके हाथ, पाँव धो के फ्रेस होईस । कलेक्टर ह भोजन करे बर निवेदन करथे । चन्द्रकला देवी दोपहर भोजन के बाद थोड़ा विसराम, आराम करीस । थके, माँदे रहय, नींद पड़ जथे ।
अधिकारी मन के बैठक साम चार बजे से बुलाय रहय । कलेक्टर, कमिस्नर, संयुक्त संचालक, जिला अधिकारी अउ महिला मंडल के पदाधिकारी, महिला नेता मन आ गे रहय । मंत्री जी ह महिला ससक्तिकरण के काम के प्रगति बर नाराजगी व्यक्त करीस अउ सख्त निर्देस घलो देईस, के महिला बैंक, महिला सहायता समूह, महिला मंडल के गठन, गाँव-गाँव म होना चाहिये । कार्य में लापरवाही बरतने वाले अधिकारियों को निलंबित करने के निर्देस भी दिये । मीटिंग के बाद पत्रकार वार्ता भी होईच । चन्द्रकला देवी ह मीटिंग के बाद महल अउ लक्ष्मण बाग म हनुमान मंदिर देखे बर गईस । मंदिर म पूजा अर्चना भी करीस । राम जानकी मंदिर म भी पूजा करीस । रीवा के ऐतिहासिक महत्व के स्थान भी देखिस । रात दस बजे भोजन करके सो जाथे । गनमेन, पी. ए. मन बगल के रूम म सो जाथे ।
चन्द्रकला देवी ह भ्रमण कार्यक्रम के अनुसार रीवा के कार द्वारा सीधी से सरगुजा आ जथे । सर्किट हाउस सरगुजा म रात रुकथे । प्रोटोकॉल से कार भी मिल जथे । सर्किट हाउस म विभागीय अधिकारी, कलेक्टर के बैठक बुलवा लेथे । विभाग के प्रगत के समीक्षा करथे । रात्रि विसराम, सर्किट हाउस म करथे । सुबह चाय-नास्ता करके सरगुजा से रायगढ़ बर प्रस्थान करथे । कार ह सीतापुर के आगे जाय रहीस, टायर ह पंचर होगे । चन्द्रकला देवी कार से उतर के महुंवा पेड़ के छांव म खड़ा होईस । दिन के बारा बजे रहय । बने घाम करे रहय, घास म चन्द्रकला देवी के मुंह ललिया गय रहय । पसीना ह चुचवात रहीस । रूमाल से पसीना पोछिस । रूख के छांव ह जुड़-जड़ लागत रहय । सीतल मंद पवन चले लगिस । चन्द्रकला देवी के पसीना ह सुखिस, दूर से हरियर-हरियर जंगल, पहाड़ दिखत रहय । मेनपाट जाय के सड़क ओही मेरा रहय । मेनपाट म तिब्बती मन ह बसे हे, चन्द्रकला देवी सोंचथे । कार के पंचर टायर ल ड्राइवर अउ गनमेन ह दूसर टायर बलद के लगा देथे । पन्दरा बीस मिनट लगीस । चन्द्रकला देवी ह ड्राईवर से पूछते, मेनपाट ह कतका दूर हे । ड्राइवर ह कथे, मेडम ईंहाँ ले बीस कि. मी. दूर हे । चलिहा त चलव, फेर रास्ता ठीक नई हे । उबड़-खाबड़ पहाड़ी सड़क हे । कार नई चल सकव । चन्द्रकला देवी महुँवा के छाँव म बईठ के दूर से पहाड़ ल देखथे ।
ड्राईवर ह टायर बदल के कार ल सड़क के किनारे खड़ा कर देथे । गनमेन ह बोतल के पानी मेडम ल देथे । गरमी म पानी अच्छा लागथे । पानी पी के पसीना पोंछत-पोंछत कार म बईठ जते । कार सीतापुर से सीधा पत्थलगाँव के रेस्ट हाउस म रूकथे । दोपहर के भोजन पत्थलगाँव म करथे । मंत्री जी से भेंट करे बर सैंकड़ों महिला, पुरूष के भीड़ लग गे । एस. डी. एम. बी. डी. ओ. ल बुला के महिला बैंक, स्व-सहायता समूह गठन, महिला मंडल के गठन बर निर्देस देथे । चन्द्रकला देवी गाँव-गाँव म शासन के नीति से महिला विकास के कार्यक्रम चलाय के निर्देस देथे । महिला मंडल ल अधिक से अधिक अनुदान देय बर कईथे, नेता अउ कार्यकर्ता से मिल के मंत्री जी रायगड़ बर कार द्वारा निकल पड़थे । कार फर्राटा भागथे, तीन घंटा म रायगढ़, गोसाला पारा के निवास म पहुँच जथे . चन्द्रकला देवी दौरा,, टूट के कारण के-मांदे उतरिस । एक हफ्ता के बाद रायगढ़ा आय रहीस । पुस्पा दाई के पाव पड़िस । रमौतीन दाई ह एक गिलास ठण्डा पानी ले के आथे । चन्द्रकला ह पाँव छू के आसीरबाद लेथे । पानी पी के थोड़ा सुस्ता के साथ-मुहँ धो के पलंग म कनिहा सीधा करथे । रात के भोजन खा के सो जाथे ।
चन्द्रकला देवी ह सुबह मुंह-हांथ धो के, प्रेस हो के अखबार पढ़त रहिथे, चाय पीयत-पीयत नवभारत पेपर पढ़थे । चन्द्रकला से रमौतीन पूछते, बेटी पूरनिमा के लईका मन बने-बने हे । चन्द्रकला कईथे सब बने-बने हे । पूरनिमा घलो अच्छा हे ष बने सहबाईन बने हे । कॉलोनी म पूरनिमा बिना कोई काम नई होवय । बने मान-सम्मान हे । ओकर टूरी अउ टूरा मन बड़ सुघ्घर हे । बड़ हांसथे । अंगरेजन मेम होही, रमौतीन दाई हांसथे । चन्द्रकला कथे, दाई चन्द्रसेन के बिहाव कर दे । भात रंधईया एक झन होना चाही । पुस्पा भी हाँ म हाँ मिला देथे । रामदेव ल लड़की ढूंढे ल कहिथे । कामदेव कहिथे, बोल तो सतनामी समाज के लड़की मिल जाही । चन्द्रकला कथे, हमर परिवार तो समता मूलक वर्गविहीन समाज ल मानथे । अच्छा बने सुन्दर, पढ़ी-लिखी लड़की होना चाही ।
रमौतीन कथे, बेटी जो घर ल सम्हाल सकाय वईसे बहु लाहा त बनही । रामदेव ल चन्द्रकला कथे, बाबूजी सारंगड़ खरसिया, झारसुगड़ा, चन्द्रपुर, सक्ती डाहर लड़की देखव कामदेव कका ल घलो ले जावव । ऐ बछर सादी जरूर करव, नई तो भूखन मरे ल पड़ही । चन्द्रकला देवी बाथरूम म नहा-धो के तियार हो जथे । पी. ए. अउ गनमेन आ जथे । प्रोटोकॉल सेकार मंगवाथे । कलेक्टर अउ विभागीय अधिकारी से बातचीत, फोन से करथे । चन्दा देवी विधायक से भोपाल बात करथे । भोपाल के बारे म बातचीत करथे । चन्दा देवी ह चुनाव तियारी के संबंध म बताथे । भूरी अउ कुसुवा से बात भी करथे । चन्दा देवी कथे, दीदी महूँ ह दो दिन न सारंगढ़ जाहूँ कहत हंव । चुनाव लकठियागे, विधान सभा क्षेत्र म घूमे ल पड़ही । चन्द्रकला देवी कथे, पहली टिकट तो मिलय । टिकट मिलही तब चुनाव लड़बो । चन्दा देवी कथे, माननीय मुख्यमंत्री जी ह चुनाव के तियारी करे बर कहि दे हावय । सब विधायक मन भोपाल से क्षेत्र चले गे हावय । भोपाल सुन्ना-सुन्न लगात हे । चन्द्रकला देवी कथे, आज सरिया जात हंव । महुँ जनता से मिलहंव । चार साल होगे, ऐती-ओती करके पाँच साल पूरा होत हे । चन्दा देवी ह परणाम करके टेलीफोन रख देथे ।
चन्द्रकला देवी कार से रायगढ़ से चन्द्रपुर, सरिया जाथे । सरिया म अपन घर म जाके रूकथे । महिला बैंक कुले रहय । बैंक के हिसाब-किताब, देखथे । बैंक मैनेजर ल निर्देस देथे कि अगले साल चुनाव हे, जो माँगय लोन ओला तुरंत स्वीकृत करदेवव । गाँव-गाँव घर घर म महिला बैंक के कर्जदार रहय । जमुना देवी ह महिला मंडल के सदस्य मन ल लाईस । मंत्री के सुवागत करीन अउ बईठ गे, कुर्सी अउ चांवरा म । चन्द्रकला ह सबके हाल-चाल पूछते । चुनाव के तियारी बर चरचा करथे । गाँव-गाँव म मतदाता सूची म नाम जोड़वाय बर कहिस । मतदाता सूची म अपन आदमी के नाम जोड़वावव, सब महिला मन ल अपन सदस्य बनावव, वोट डाले बर बी कहव । गाँव के महिला मंडल एक दरी अउ ढोलक, मंजीरा भी देवव । मय अपन विधायक निदि से रासि स्वीकृत कर देथंव । चुनाव अब लकठियागे हे । सब झन ल घुलमिल के चुनाव जीतना हे । सक्रिय महिला ल एक लेडी सायकल भी देहव । सायकल से चुनाव प्रचार, घर-घर गाँव-गाँव, गली-खोर म करिहव ।
चन्द्रकला देवी सब महिला ल चाय-नास्ता कराथे । घर के अंगला म बईठ के चौपाल लगाय रहय । जमुना अउ सहेली मन ल लेके कई गाँव के दउरा करीस । सब गाँव म मंत्री जी के सुवागत होईस । गाँव के धूल, कीचड़ कार म लदबदा गे रहय । नाक म रूमाल लगाय रहय । फेर अब्बड़ धूल उड़य । चन्द्रकला देवी ह चुनाव लड़े बर सक्रिय होगे । सब महिला मंडल ल सक्रिय करत रहय । चन्द्रकला देवी के विरोधी मन भी तियारी म लग गे रहय । जगा-जगा म सभा, चौपाल म मिल जावय । चन्द्रकला देवी के स्थिति मजबूत रहय ।
चन्द्रकला देवी ह चार-पाँच दिन रूक के गाँव-गाँव दउरा करिस । सब मन भेंट, मुलाकात भी करिस । बने मुखिया मन ल रूपिया पईसा के मदद करीस ।
क्रमशः


text:
रायपुर। सिक्छाकरमी के संविलियन के घोसना के बाद ये माने जात रहिस हे के सरकार के एक बड़ परेसानी दूर हो जाही, लेकिन वरग 3 अउ 8 बछर ले कम वाले सिक्छाकरमी मन के असंतोष ल देखत हुए अब अइसे नइ माने जात हे। अइसे म सिक्छाकरमी मोरचा के अहम घटक सालेय सिक्छाकरमी संघ 19 अगस्त के अपन प्रांतीय बइठक म ये मसला म चरचा कर ही। माने त ये जात हे के संघ इहीं दिन अपन पत्ता घलोक खोलही।
सिक्छाकरमी संगठन मन ले जुड़े सूत्र मन के मुताबिक वरग 3 अउ 8 बछर ले कम वाले सिक्छाकरमी के असंतोस ल देखत हुए अइसे घलोक संगठन जे मन संविलियन आंदोलन ले दूरी बनाके चलत रहीन हे, असंतोस ले भरे सिक्छाकरमी के मुद्दा ल भुनाय बर उठ खड़े होइन। उमन ह अइसे असंतुस्ट धड़ा ल फेडरेसन के नाम ले एकत्र करत हे अउ फेर ले आंदोलन के ताल ठोंक दीस।
बताय जात हे के संविलियन आंदोलन के सूत्रधार मोरचा सासन ले मिले संविलयन/ सासकीयकरन ल पूरा करे बर अपन प्राथमिकता दिखत हे। मोरचा ह वेतन विसंगति, क्रमोन्नति / समयमान वेतन, अनुकम्पा जइसे मुद्दा मन ल सकारात्मक तरीके ले समाधान के बात करिस हे। लेकिन मोरचा घलो ये मुद्दा म बिखरत नजर आवत हे। येकर 2 प्रांताध्यक्छ सासन के विरोध करत दिखत, त पुराना संगठन ह पूरी तरह ले चुप्पी ओढ़ रखे हे। उहें एक संगठन एकजुटता के बात कहत एकता बर प्रयास करत नजर आत हे।
ये घटनाक्रम के बीच मोरचा के अहम घटक सालेय सिक्छाकरमी संघ ह रविवार 19 अगस्त के अपन प्रांतीय बइठक राजधानी रायपुर के आशीरवाद भवन म रखे हे। ये बइठक म पूरा प्रदेस के सिक्छाकरमी मन के नजर बने हुए हे कि वो ह कल अपना कउन सा पत्ता खोलही। वइसे येकर मुखिया वीरेन्द्र दुबे कई बार एकजुटता के बात कह चुके हे। सबो मुद्दा म संगठन के क्या रुख होही ये तो कल ही पता चलही।
सालेय सिक्छाकरमी संघ कल खोलही अपन पत्ता…..
रायपुर। सिक्छाकरमी के संविलियन के घोसना के बाद ये माने जात रहिस हे के सरकार के एक बड़ परेसानी दूर हो जाही, लेकिन वरग 3 अउ 8 बछर ले कम वाले सिक्छाकरमी मन के असंतोष ल देखत हुए अब अइसे नइ माने जात हे। अइसे म सिक्छाकरमी मोरचा के अहम घटक सालेय सिक्छाकरमी संघ 19 अगस्त के अपन प्रांतीय बइठक म ये मसला म चरचा कर ही। माने त ये जात हे के संघ इहीं दिन अपन पत्ता घलोक खोलही।


text:
नवनीत शुक्ला मुंगेली। प्रदेश सरकार के पउधारोपन अभियान के तहत चारों कोति म पेड़ लगाय के अभियान चलत हे । जेमा जिला सहित नगर ल घलो हरियर करे के प्रयास करे जात हे। जेन हिसाब म नगर ल हरियर करे जात हे तेन प्रस्नवाचक चिन्हा लगत हे ? एखर पहिली घलोक लाखों रुपिया के पउधा लगाय गे रहिस । वो सब पउधा कहां गिस तेखर कोनो पता नइए । हर बछर बंदरबाट के खेल हेवत हे। सबले पहिलि बात ये के पीछू बछर केति पौधा लगाय गिस ये आज तक समझ नइ आइस हे। अइसे लगथे के ये पउधा मन कागज म लगायय गे रहिस हो । अब का फेर येही हाल होही ? ये बछर म जेन जगा पउधा लगाय जात हे ओमा माटी के जगा बजरी, मुरुम अउ गिट्टी जादा डले गेहे। अइसन जमीन म का जिला बर नवा किस्म के पउधा विकसित करे गेहे । जे ह मुरुम अउ गिट्टी म लगही।ये त पीडब्लूडी बेभाग के मेहरबानी हे। सड़क मन म डिवाइडर बनाइस त उहूं आधा अधूरा। उपर ले माटी डलिस उहूं माटी कम गिट्टी, मुरुम ज्यादा, ओमा पउधा कइसे लगही ये देखे के बात हे । कुछु स्वयंसेवी संस्था मन ह हरियर मुंगेली के तहत पउधा लगावत हे, जे ह एक समझदारी भरे कदम हे। ये बछर म पाछू बछर म लगाय गे पउधा के जन्मदिन तक मनाय गिस। पाछू बछर म संस्था ह लगभग 300 ले जादा पउधा लगाय रहिस हे। येती सरकारी बेभाग के काम ह टारे टाइप के होगे हे। इमन के ह सड़क के डिवाइडर म पउधारोपन करे हे देखना हे के एक बछर बाद पउधा रहही के नइ ।जिला के मुखिया नगर अउ जिला ल सुग्घर बनाय बर हर तरह के फारमूला अपनावत हे । पर ये फरमूला तभे सफल होही जब अधिनस्थ बेभाग ह संग दीही।
Home ताजा समाचार अइसे म कइसे उगही पउधा मन जेमा माटी कम गिट्टी- मुरम हे जादा


text:
हमर परदेस के भू-भाग के नांव छत्तीसगढ़ काबर परिस, कब ले परिस, एला अलग राज बनाय के मांग सबले पहिली कोन करिस, कोन पहिली एखर बिरोध म रिहिस अउ बाद म अघुवा बनगे, कइसे छत्तीसगढ़ राज हमला बरदान असन मिलिस, कब छत्तीसगढ़ी राजभासा के दरजा मिलिस, कब छत्तीसगढ़ी राजभासा आयोग बनिस, कोन तारीख ल छत्तीसगढ़ी राजभासा दिवस घोसित करे गिस? ये जम्मो सवाल के जवाब हे फेर मैं जेन सवाल के बात करत हौं वो सवाल ह छत्तीसगढ़ म दू-तीन साल ले घुमरत हे अउ घेरी-बेरी पूछे जावत हे।
होइस का एक दिन मैं अपन इस्कुल टाइम म कक्छा म पढ़ात रेहेंव ततके बेर मोर मोबाइल फोन के रिंग टोन बाजिस। मोर कान थोकिन कमजोरहा हे, हल्ला-गुल्ला म अजम नइ कर पांव। फोन बाजिस तौ टूरा मन चिल्लइन-’सर मोबाइल बाजत हे।’ मैं फोन उठाएंव तौ ओती मोर एक झन मास्टर संगवारी राहय। वो किहिस-’अरे यार आप छत्तीसगढ़ी साहित्यकार अव, मोर एक ठी सवाल हे-अंगरेजी म थैंक यू कथे, हिन्दी म धन्यवाद कथे, छत्तीसगढ़ी म ओला का कइही?’ असल म ये सवाल ओला एक झन लइका पूछे राहय तेखर सही जवाब वो ह मोर से जानना चाहत रिहिस। एकउहा महूं हड़बड़ा गेंव। आखिर एखर का जवाब दंव। फेर मैं केहेंव- ’छत्तीसगढ़ी म एखर बर कोई सब्द नइ हे, हमला छत्तीसगढ़ी म घलो धन्यवाद ही केहे ल परही। काबर के छत्तीसगढ़ी म धन्न सब्द तो हे जइसे- धन्न हे भगवान, धन्न भाग, घन्न हमर भाग, तेन हिसाब से धन्यवाद ल हम धन्न बाद कहि सकथन। निमगा छत्तीसगढ़ी सब्द नइ हे।’ फेर मोला लागिस के मोर संगवारी मोर ये जवाब से संतुस्ट नइ होइस। एखर बाद तो ये सवाल घेरी-बेरी आय लगिस। ये सवाल के सही उत्तर जेन भी होय मोला लगिस ये सवाल नो हे, ये ह महतारी भासा छत्तीसगढ़ी उपर लगाव के सूचक आय जेन ह आम बोलचाल म प्रचलित सब्द मन के छत्तीसगढ़ी पर्याय खोजे बर आमजन मन म उत्सुकता पैदा करत हे।
अभी हप्ता भर पहिली एकझन फेर मोर से इही सवाल करिस तौ मैं केहेंव, मैं ये सवाल के उत्तर देवत-देवत असकट्टा गे हंव अउ अब मोला ये सवाल के जवाब के रूप म एक ठी लेख लिखे ल परही ताकि सवाल करइया मन संतुस्ट हो जाय या एखर अउ कोनो अच्छा सा जवाब मिले के रस्ता खुलय।
ये सवाल के जवाब देय बर पहिली महूं ल एक ठी सवाल करे ल परही। का हमर धरम ग्रंथ, पोथी-पुरान म कोनो जघा ’धन्यवाद’ सब्द के परयोग होय हे? मोर जानकारी म तो नइ हे के हमर अतका पोट्ठ वांगमय म कोनो भी जघा, कोनो प्रसंग म ’धन्यवाद’ सब्द के परयोग होय हे। आधुनिक काल के पुरान अधारित साहित्य के बात नइ करत हौं। हमर रमायन, महाभारत, बेदसास्त्र के बात इहां करे जात हे। असल म धन्यवाद सब्द ह आधुनिक काल के देन आय। ये ह संस्कृत के दू ठी यब्द ’धन्य’ अउ ’वाद’ ले मिलके बने हे। हमर देस म दू सौ साल ले अंगरेज मन के राज रिहिस। अउ येला सरी दुनिया जानथे के अंगरेज मन कतका परंपरावादी अउ औपचारिकतावादी होथे। औपचारिकता निभाय बर बात-बात म थैंक यू, सॉरी, प्लीज़, एक्सक्यूज़ मी जइसन सब्द उंखर जबान के आघू म ओरमे रथे। अंगरेज मन राज करइया रिहिन अउ राजा के असर परजा उपर होना कोनो अचंभो बात नो हे। एखरे सेती धन्यवाद सब्द के निरमान हमर देस म घलो हो गे अउ एला एक अच्छा आदत मान ले गिस तेखरे सेती एखर परयोग घलो एकउहा चालू होगे। छत्तीसगढ़ राज बने के बाद छत्तीसगढ़ी के पूछ-परख सिरतोन बाढ़त हे। तिही पाय के तो छत्तीसगढ़ी म धन्यवाद के पर्याय पूछे जावत हे। ये हमर महतारी भासा बर सुभ लच्छन हे। जय हो!
दिनेश चौहान
छत्तीसगढ़ी ठिहा,
नवापारा-राजिम.
मो. 9826778806
दिनेश चौहान जी के जीवन परिचय कड़ी


text:
रायपुर। जइसे-जइसे चुनाव करीब आवत जात हे विपक्छ ह सरकार उपर हमला तेज करत जात हे। अब छत्तीसगढ़ कांग्रेस ह बीजेपी उपर ट्वीट के जरिये जनता ल छले के आरोप लगाइस हे। अतना ही नइ कांग्रेस ह झूठ ल स्वीकारे बर बीजेपी ल एक घंटा के अल्टीमेटम घलो दिस हे।
प्रदेश कांग्रेस ह ट्वीट करिस हे के रमन सिंह जी जरा बतावव के @BJP4CGState के ट्वीट म सड़क मन के तस्वीर मन कोन जगा के हे ? झूठ खुद स्वीकार लेंवव , तो अच्छा हे वरना परदाफास करे बर प्रदेस के जनता हवय ही। भाजपा अउ रमन सिंह जी के पास 1 घंटा के समय हे। वरना भाजपा के महाझूठ के खुलासा होही।
दरअसल बीजेपी ह बिहनिया एक ट्वीट करिस हे । जेमा सरकार के कारय मन के उल्लेख करत हुए राज्य म 59136 किमी सड़क निरमान के दावा करे गेहे । ये ट्वीट के संग पार्टी ह चमचमाती सड़क मन के तस्वीर घलो लगाइस हे। कांग्रेस इहीं सड़क मन उपर सवाल खड़ा करत हे । अब देखना हे के एक घंटे म कांग्रेस कउन सा खुलासा करत हे।
काबर बीजेपी ल एक घंटा के अल्टीमेटम दिस कांग्रेस ह…. वजह जानव
रायपुर। जइसे-जइसे चुनाव करीब आवत जात हे विपक्छ ह सरकार उपर हमला तेज करत जात हे। अब छत्तीसगढ़ कांग्रेस ह बीजेपी उपर ट्वीट के जरिये जनता ल छले के आरोप लगाइस हे। अतना ही नइ कांग्रेस ह झूठ ल स्वीकारे बर बीजेपी ल एक घंटा के अल्टीमेटम घलो दिस हे।


text:
Definition of Wamp Lamp and Mamp server in hindi
Full Form of WAMP : Windows, Apache, MySql, PHP
WAMP server एक Free Open Source Application हे | WAMP Server Microsoft Windows Operating system के लिए बना हे | WAMP Server के अंदर एक से ज्यादा Application का Combination हे जिनका नाम हे Apache, MySql, Phpmyadmin, Php, Perl, Python.
WAMP Server Windows के operating system के लिए Web Server environments को बनाता हे. Wamp server web server environments इस प्रकार बनाता हे कि Wamp एक windows ऑपरेटिंग सिस्टम के लिए हे, Apache एक web server हे, MySql एक Database Server हे, Php/Perl/Python एक PHP Scripting language हे और PhpMyAdmin MySql Database मैनेजमेंट application हे.
WAMP server का सबसे ज्यादा उपयोग PHP Developers करते हे क्योकि इस में इनको सारी Software application मिल जाती हे उनको development करने के लिए और यदि PHP में या WordPress में बनी हुयी कोई भी website को Windows के Operating System पर चलानी हे तब आप Wamp Server का उपयोग कर सकते हे |
जिस प्रकार Windows में WAMP Server का उपयोग करते हे उसी प्रकार Linux में LAMP Server का और Mac में MAMP Server का उपयोग करते हे |
Full Form of LAMP : Linux Apache, MySql, PHP
LAMP server एक Free Open Source Application हे | LAMP Server Linux Operating System के लिए बना हे. Lamp Server के अंदर भी Linux, Apache, MySql, Php का Combination हे जो सिर्फ Linux Operating System पर ही install होता हे. Wamp Server and Lamp Server दोनों का work एक हे. सिर्फ install अलग अलग operating system पर होते हे.
Full Form of MAMP : Mac Apache, MySql, PHP
MAMP Server एक Free Open Source Application हे | MAMP Server Mac Operating System के लिए बना हे. Mamp Server के अंदर भी Mac, Apache, MySql, Php का Combination हे जो सिर्फ Mac Operating System पर ही install होता हे.


text:
रायपुर। कृषि मंत्री बृजमोहन अग्रवाल ह कहिन के मदरस मन पढ़इया लइका मन ल सुखद भविस्य बनाय के केन्द्र के रूप म विकसित करे के जरूरत हे। सबो मदरस मन म आधुनिक सिक्छा के पूरी बेवस्था होना चाही। मदरस मन के लइका मन ल आधुनिक बनाय बर आधुनिक सिक्छा देना आवस्यक हे। श्री अग्रवाल छत्तीसगढ़ मदरसा बोरड ह हाई स्कूल अउ हायर सेकेण्डरी स्कूल पत्राचार पाठ्यक्रम म सामिल होवइया लइका मन बर आयोजित दस दिवसीय छात्र संपरक कारयक्रम के समापन समारोह म शुक्रवार के ये आसय के विचार व्यक्त करिन। छत्तीसगढ़ मदरसा बोरड के अध्यक्छ मिर्जा एजाज बेग ह उर्दू कन्या उच्चतर माध्यमिक विद्यालय शास्त्री बाजार म आयोजित समापन समारोह के अध्यक्छता करिन।
Home ताजा समाचार मदरस मन के लइका मन ल आधुनिक बनाय के सिक्छा जरूरी हे...


text:
कोण्डागांव। आंध्रा के नक्सली लीडर मन उपर आत्मसमरपन करइया नक्सली मन ह गंभीर आरोप लगाइस हे। ये लोगन मन ह शारीरिक शोसन अउ भेदभाव के आरोप लगात हुए कहिन के छत्तीसगढ़ म स्कूल भवन म तोड़फोड़ करवात हे, लेकिन आंध्र प्रदेश म कोनो तरह के तोड़फोड़ नइ करे के चेतावनी देय जाथे। कोण्डागांव म 7 नक्सली मन ह पुलिस अउ सुरक्षाबल मन के आघू आत्मसमरपन करिन हे। ये नक्सली मन ह सीआरपीएफ के समक्छ सरेंडर करिस हे। ये मा छह पुरुष अउ एक महिला नक्सली सामिल हे।
समरपन करइया नक्सली मन ह बताइस के आंध्रा के नक्सली लीडर छत्तीसगढ़ के महिला नक्सली मन के सारीरिक सोसन करत हे। आंध्रा के नक्सली लीडर के ओर ले आंध्र प्रदेस म कोनो तरह के तोड़फोड़ नइ करे के चेतावनी दे जाथे, लेकिन छत्तीसगढ़ म स्कूल भवन मन म तोड़फोड़ करवाथे, नक्सली संगठन ह लोगन ल डरा धमका के अपन संगठन म जोड़त हे अउ उमन ल उँखर घरवाले ले मिले घलो नउ देवय। ये तरह के व्यवहार ले नक्सली विचारधारा ले उंखर मोह पूरी तरह ले टूट चुके हे अउ येखर खातिर उमन ह आत्मसमरपन कर समाज के मुख्यधारा ले जुड़े के फइसला करिस हे।
जानकारी के अनुसार कमांडेंट कवींद्र चंद अउ पुलिस अधीक्षक अरविंद कुजूर के समक्छ आत्मसमरपन करइया नक्सली मन कतको वारदात मन म सामिल रहे हे। सातो नक्सली मर्दापाल अउ छोटे डोंगर एरिया म सक्रिय रहिन हे। आत्म समरपन करइया नक्सली मन म गुड्डू, रतिराम, मालती, धारू, धनेश्वर,मंगरु अउ श्रमेश सामिल हे। इमन के खेलाफ 147, 148, 307, 302, 25, 27 आर्म्स एक्ट जइसे धारा मन म मामला दरज हे।
आत्मसमरपन करिया नक्सली मन ह करिन ये खुलासा
कोण्डागांव। आंध्रा के नक्सली लीडर मन उपर आत्मसमरपन करइया नक्सली मन ह गंभीर आरोप लगाइस हे। ये लोगन मन ह शारीरिक शोसन अउ भेदभाव के आरोप लगात हुए कहिन के छत्तीसगढ़ म स्कूल भवन म तोड़फोड़ करवात हे, लेकिन आंध्र प्रदेश म कोनो तरह के तोड़फोड़ नइ करे के चेतावनी देय जाथे। कोण्डागांव म 7 नक्सली मन ह पुलिस अउ सुरक्षाबल मन के आघू आत्मसमरपन करिन हे। ये नक्सली मन ह सीआरपीएफ के समक्छ सरेंडर करिस हे। ये मा छह पुरुष अउ एक महिला नक्सली सामिल हे।


text:
गाड़ी फंदा गे । अंकलहा के गाड़ी म रघोत्तम महराज बइठिस ।
बिसाहू, घनाराम मंडल चलिन अपन छकड़ा गाड़ी मा । बिसाहू गाड़ी अउ बइला के बड़ सउखीन । बिसाहू बढ़ई काम म पके । पक्का उस्ताज । घर नेता ले, गाड़ी, नागर-बक्खर, बंधवा ले । बिसाहू बिन काम के कभू नई बइठय । अउ ते अउ, किस्सा-कहिनी सुनत रइही, हंुकारू भरत रइही, फेर ढेरा आंटे ल नई छोड़य ।
छंटवा बइला, चुनिंदा डोरी अउ दुलही डौकी अस सजे धजे गाड़ी बिसाहू के बिसेसता ये । अतराप के सबो जानथें ।
खनखन खनखन चलिस दूनो गाड़ी । गांव ले निकरिस गाड़ी अउ गांव वाला मन जान डरिन के टूरा मन के होगे कयलान । बिहाव माड़गे । कका के नता वाला सियान मन गजब ठट्ठा मड़इन लइका मन ल । ताते-तात खाहू रे बाबू हो, किहिन । फेर अइसन बात ये जी, एक नहीं, तीन बिहाव । समेलाल के समे आय रिहिस बने बात ये फेर संतू अउ सभा सब एक संग पागा बांधत हें । बनें ताय मंडल, महराज अउ अंकलहा अब जानही । एकमई करे म का होथे ।
कभू काल के करिन उधवा,
तेेकर कुला ल चाबिस घुघुवा,
रतीराम ह हाना सुनाके ठट्ठा करिस ।
टूरा मन का कितिन । बाहिर भांठा जात हन कहिके सुटुर - सुटुर रेंगे ल धर लिन । उन ल जात देख के रतीराम किहिस - बाबू रे किंजर लव, बाहिर भांठा जा लव । बिहाव होइस त सब घुसड़ जाही । कहे हे नहीं - भूल गए रागरंग भूल गये छगड़ी, तीन चीज सुरता हे, नून तेल लकड़ी । हाना सुनके सकलाय मनखे मन हांसिन अउ लइका मन परागें ।
जोरफा गाड़ी धुर्रा उड़ावत निकलिस । गांव के बाहिर पट - पर भांठा । बिसाहू फटकार दिस ददरिया ...
गाड़ी ल फादेंव जाहंुच कहिके , समधिन दगा म तंय डारे आहूंच कहिके ।
सुनके अंकलहा हांस के किहिस - “बिसाहू गाड़ी फांदे बर, डोरी बनाय बर, खटिया गांथे बर जाने । गीत ल नई सीखे ।”
बिसाहू खिसिया के पूछिस - “अंकलहा, ये बिसाहू तोला गितगायन काबर किथे भई ?”
अंकलहा बताइस - “महराज, ये मोला कुछ नाव नई धरही त येकर पेट के पानी नई पचय । कभू सोज नई बतइस । कभू तो अंकलहा कितिस कभू गितगायन किही - कभी किही कहा ं हे भजनहा हा ? कभू मन करही त किहि नचकहार कहां गे हे ?घर के मन हांसथें । पंथी का नाच परेंव तरा - तर के नाव धरे हे बिसाहू हा । सब नाव पंथी नचैया बर ताय महराज ।”
बिसाहू किहिस - “इही ल केहे हे महराज, घिव देवत बाम्हन अटियाय । तंय हाना म मारथस । हाना म जियाथस । अन्न ही तारे अन्न ही मारे किथे नहीं तइसना बात ये । अरे भई सतनामी के संग लड़ते लड़त बाम्हन डाहर काबर कूद गेस जी ... ।” महाराज किहिस ।
बिसाहू हांस के जुवाब दीस - “महराज, हाना ताय ग । फेर एक बात हे महराज, हमर छत्तीसगढ़ म जात म किबे त गत बनादव चाहे गत बिगाड़ दव । सबे जात उपर हे सतनामी अउ बाम्हन । तुमन मूड़ अव महराज । जेती रद्दा रेंगा दव । तुहर संख्या कमती हे । फेर जतका हे एक एक झन लाख के बरोबर । गांव भर बर एक्के बाम्हन काफी । महराज किहिस - “ले कहां के बात ल काहं लाने बर बिसाहू ल किदे । अरे भई ठीक हे बाम्हन बड़ गुन्निक फेर हमर संग सतनामी के नाव ल सरमेट्टा केहे । तैं उंकर नाव काबर लेस बिसाहू ।”
बिसाहू किहिस - “महराज तुमन सबले उप्पर माड़े हव । सतनामी चपकाय हे सबले तरी म । सदा दिन ले । अइसे जोखा मड़ावव के तरी ऊ पर के भेद मेटा जाय। नहिं ते सेषनरायन मंुड़ ल हलाथे त भूडोल आथे
नहीं । महराज जब तरी डाहर के सेषनरायन मन हाल पारही त छत्तीसगढ़ देस के का हाल हो जाही । छर्रीदर्री हो जाही । तेकर सेती किथवं समे हे । समे के पहली सम्हल जाना चाही ।”
रघोत्तम महराज किहिस - वाह बिसाहू, घनाराम मंडल के गाड़ी चलात चलात तहूंू बड़ गुन्निक होगेस भाई । बड़ जनिक बात केहे बिसाहू समझे के बात ये।
घनाराम किहिस - “समझाबो जी बाद म । पहली एक ठन डउल के गीत तो गावव । का समधिन ल लेके ददरिया सुरू करेव । अरे भई, कुछ गांधी बबा के जस गावव । अभी बात चलते रिहिस के दचका म गाड़ी उदक गे । घनाराम मडल फेंका गे । कांख के उठिस अउ खिसिया के किहिस - “बिसाहू, नहर पार म गाड़ी खेदत हस । अंगरेज मन रद्दा छोड़ के बनइन नहर ल । फेर तंय अंधरा अस गड्ढा ल नई देखबे त अंगरेज का करही ।”
सब घनाराम के बात म हास परिन । रघोत्तम महराज घनाराम के कुरता अंगरखा के धुर्रा ल झाड़त-झाड़त किहिस - घनाराम भाई जी, अंगरेज मन बनइन पानी पलोय बर नहर-नाली फेर हर काम म अंगरेज मन चलाकी करें हें । गड्ढा घलो बना के गे हें । हमला गिराय बर । धुर्रा मिलाय बर । हमला इहू समझे बर चाही । घनाराम किहिस - सिरतोन बात ताय महराज । देख भई ओ दिन कड़क्का वाला पठान मन कतेक ललइन बिचारा मन । सदा दिन के हमर एक खान - पान एक रीत- रिवाज । संग संगवारी । तेमा कहां भिन्नाफूट के लइन लान के भाग गें, गांधी बबा के सपना पूरा होही के नहीं महराज ?
रघोत्तम महराज किहिस - देखो जी, बिगड़इया ले बड़का बनइया । अंगरेज बिगाड़ के मड़ाबो कहिके उदिम करिन त महात्मा जी घलो परन करे हे के नई छरियावन दंव रे । चाहे मर भले जंव । फेर भाई ल मिला के रहूं । ले चलव फेर भाई हो मिलजुल के । आगू पीछू अगोरते चलव न जी । संग देवत ।
महराज के बात ल सुन के घनाराम मंडल किहिस - बात - बात म महराज ह गियान के बात किथे ग । देखव जी । का काहत हे । अगोरत चलव, संग देवत । आगू-पाछू ।
माने कहूं अघुवाय के उदिम करहूं त अइसने गिरहू । अगोरत रेंगहूं त भलाई हे । पछुवाय ल अगोरे चाही जी ।
रघोत्तम महराज किहिस - देख भाई घनाराम । हम बड़े बात नई काहन जी बड़े तुम हव, हम नहीं । बड़ भारी देस । नवा मुनी केहे गें हे मार्क्स महराज । ओखर बात ल समझिस कोन लेनिन कथें जी । रूस के जवाहर लाल ये । गजब मान ऊं कर । मार्क्स के बात ल धरिस लेनिन अउ गांधी बबा के बात ल समझिस जवाहर लाल । त भइया हो, कहइया ले बड़े समझइया ग । मैं केहेंव तेला तंय समझे । त बड़े कोन ? घनाराम किहिस - महराज तंय ग । सब झन हांस डारिन ।
महराज किहिस - रात भर गाड़ी रेंगिस, कुक्दा के कुकदा । अरे भई , मोर ले बड़े तुम अव जी । राम से बढ़कर राम कर दासा केहे गे हे । समझव नहीं ।
मंडल किहिस - हमन बात म नई समझन महराज हमन गीत ल जादा समझ थन । देखे नहीं बिसाहू के गीत कइसे चलिस त अतेक अकन बात निकल गे । लेवव फेर एकाध गीत आपके मुखारबिंद ले सुनावव भई ।
महराज खखारिस । अऊ सुर धर के गइस ...
धन धन बापू हमर देस ल बचाये तैं ।
तन मन धन कर अर्पन भाग ल जगाये तैं ।
एक झन सपूत तैं अपन मां बाप के,
सत्य के पुजारी अहिंसा इतिहास के ।
पंडित जवाहर लाल ल पाठ पढाये तैं ।
धन धन बापू .......... ............ ।
गीत लम्बा रिहिस फेर दम्म ले आगे गांव पाहरा । रघोत्तम महराज
किहिस अब पाहरा म गाड़ी मोरव जी । उहें जायें बर तो निकरे रहेन । दूनो गाड़ी पहंुच गे गांव म ।
बिसाहू पूछिस - कलीराम मंडल के घर कहां हे जी ?
बिसाहू के बात ल सुनके गांव वाला किहिस - “कलीराम अपने घर के दुबारी म तंुहर सुवागत करत हे महराज जी । उतरव जी, उतरव । गजब रद्दा देखेन भई ।”
सब झन उतरिन । कलीराम मंडल ह नौकर मन ल हुंत करइस । गाड़ी बियारा म ढिला गे । घर भर के छोटे बड़े सब रघोत्तम महराज के पांव परिन ।
कलीराम पुछिस - “जेवन आप अलग बनाहू महराज । मंय इंतिजाम कर देथंव ।”
रघोत्तम महराज रटपटाके उठ गे । किहिस - बिसाहू फांदगांड़ी चलबो, लीमतुलसी म पसिया पीबो । जब कलीराम मंडल ल इही पता नइये के लीम तुलसी गांव म जात-पात, बाम्हन कूर्मी सब नई चलय । हम सब एक जात एक भात करे चाहत हन । त अइसन म इहां काबर खाबो जी । हम जोरे चाहत हन । इन अलगियाय चाहत हें । हम बाम्हन होके छुवा नई मानत हन, तुम मूड़ म चढ़े परत हव । समाज ल टोरे चाहत हव तुंहर का जाही । बदनाम तो बाम्हन हे - समाज बनही त हमर नांव, बिगड़ही त बाम्हन के बदनामी, तुंहर काहे ।
“का नाऊ के करलाय, का धोबी के चिराय ।” चलो उठव । “नई अंदाज करे पांय महराज । माफी दूहू भाई । हमर गांव के महराज जात जात मानथे । गली मं छांव पर जथे त गारी देथे । बेड़जत्ता साले हो, फेर नहवाहा रे मोला किथे । तेकर सेती कहि पारेंव महराज । कपसा के भोरहा म दही ल लील पारेंव गुरूजी । छिमा करहू ।” कलीराम हाथ जोर के किहिस ।
बिसाहू किहिस - “देखो जी, हमर महराज रघोत्तम महराज काहत लागय । ये हा खाली हमर दीदी सो कपसथे । दीदी के मारे सिहरत रथे
बिचारा ह, त हमर मन करा बल करके गरजथे । लिल्ला वाला परसराम ये ।”
रघोत्तम महराज हांस के किहिस - “देख बिसाहू तोर दीदी तक के बूता मंय बनायेंव के नहीं । छुवाछुत के बात करिस ते रद्दा रंेगावत रेहेंव । साले हो तुमन नई छंेकतेव त तुंहर बर दूसर दीदी लान डारे रितेंव ।”
सब सुनके हांसिन अउ नहाय बर बड़े तरिया डाहर चल परिन । बड़े तरिया मा सब उतरिन नहइन । फेर महराज ह एक लोटा पानी तरिया पार के बर पेड़ म चढ़इस । घर डाहर आवत आवत बिसाहू पूछ पारिस - महराज, बर पेड़ ह तो गजब घोलार वाला हे ग । बड़े होगे हे । तब ले तंय पानी रितोय । हमर गांव म घलो रितोथस का बात ये महराज ।
रेंगत रेंगत महराज किहिस - बिसाहू, तोर परस्न गजब सुग्घर रथे जी । देख बर पेड़ ल देख । बरइयां ल देख । डारा जात हे कतेक दुरिहा । बरइयां निकल के धरती म धंसगे हे । डारा मन ल थामें हे । येकरे सेती हमला पूजे चाही । बर पेड़ के बड़े होय के कारण बरइयाँ माने जटा निकलके धरती म धंस जाथे । माने ओकर लइका हा ओला थाम लेथे । बड़े ताकत बनाथे । बाबू रे, संदेस हे येमा । जेकर नवा पिका यानी बंस यानी लइका ह अपन पुरखा ल थामही तौने सपूत ये । गांधी बबा, जवाहर लाल, शास्त्री जी, जय प्रकास बाबू मैथिलीशरण गुप्त, माखनलाल चतुर्वेदी, हमर छत्तीसगढ़ के खैरागढ़ वाला पदुमलाल पुन्नालाल बख्शी, ये सब क ायेजी । इही तो सहीं संतान कहावत हें । भारत मां के । बर ह भारत मां ये गा । ये नामी बेटा मन बरइयां आंय । गांधी बबा घलो भारत मां के बरइयां ये । तिलक जी, गोखले जी, सुभाष बाबू, भगतसिंह, आजाद, बिस्मिल सब थामत हें । जमीन म धंस के थामत हे तब हमर भारत महतारी के रूप विराट बन सके हे । मुकुट हिमालय - सागर पांव पखारय बिसाहू किहिस - “धन्न हे महराज, धन्न हे तुंहर गियान ।”
अंकलहा किहिस - “अगर इही बात ल हमर गांव भर के लइका सीख लंय महराज अउ थाम लंय अपन बाप-ददा के बांह ल त कतेक
सुग्घर बनही बनौका । महराज किहिस - बस समझे के बात ये जी गुने के बात ये ।”
बातचीत करत कलीराम मंडल के घर अइन । भोजन पानी के बाद अब संझौती चलिस नाता रिस्ता के गोठ । बिसाहू अपन बेटा बर मांग लिस कलीराम के बेटी ल । कलीराम के भाई बलीराम कहिस - मोरो एक ठन बिनती हे भई । एक भाई के भार तो उतर गे । मोरो घर बेटी हे । महराज सो बिनती हे । घनाराम म५डल के बेटा बर महूं अपन बेटी ल हारे चाहत हंव ।
घनाराम किहिस - “हम पहली ले पता लगाके आय हन जी । पहरा देथन त एक रिस्ता बर नइ देतन ।”
महराज किहिस - देखो जी सब समे कराथे । समे नई रिहि त सभा कइसे जमही अउ सभा जमाना हे त समे ल साधे बर परही ।
महराज के बात म सब हांस परिन, कलीराम - बलीराम, बिसाहू और घनाराम संग भेंटिन । सब महराज के पांव परिन । अउ अकती के भांवर मांग के लीमतुलसी के रद्दा धरिन । बीच म परिस मलपुरी गांव । अंकलहा गाड़ी मोर दिस गांव डाहर । महराज जान डरिस के अंकलहा अपन समधी घर लेगे चाहत हे ।
अंकलहा के समधी बाजे राहय अतराप म । साठ अक्कड़ के जोतनदार । एक्के बेटी । का पंथी का रामधुनी, सब म अंकलहा के समधी पोसुदास के डंका बाजय । लीमतुलसी म कतको बेर पंथी नाचे बर पोसूदास के दल आय हे ।
महराज हा पोसूदास ल चिनथे । ऐसो पोसूदास अउ अंकलहा समधी बनहीं पोसूदास के बेटी ल मागे हे अंकलहा ह ।
पोसूदास के घर आ गे । पोसूदास के पंथी म दू मांदर बाजथे । सगा मन के पांव पखार के अंगना म बइठारिन अउ पंथी दल के गीत सुरू होगे ... ।
मोरे फुटे करम आज जागो हो गुरू,
मोर अंगना म आइके बिराजहो न,
गीत के बाद सब मिलिन भेंटिन ।
पोसूदास पदीना के सरबत बनाके लानिस । लानिस तीने गिलास । घनाराम, अंकलहा अउ बिसाहू बर । अंकलहा जान डारिस के पोसूदास हा महराज बर काबर नई लानिस । अंकलहा महराज डाहर देख के कठल गे । ओकर हांसी ल सुन के पोसूदास किहिस - समधी महराज का अनित होगे जी, कइसे हांसथव ।
अंकलहा किहिस - जिहां जाथे तिहां हमर गुरूजी ल भूखन राखे के उदिम करथें जी सब । न कोनो खाय बर दंय न पानी पिये बर । सजा होगे हे गुरू बर तो ।
पोसूदास किहिस - देखव जी, ठट्ठा मत करव । महराज घर म बिराजगे । हमर धन्न भाग । डा. खूबचंद बघेल तंुहर लीमतुलसी गांव म आय रिहिन हमंू गे रेहेन । ऊं च नीच नाटक देखेन । फेर एक घांव म पेड़ ह नई कटावय रे भाई । केहे के आन करे के आन ग । कतको होगे त बाम्हन बैरागी बाम्हने रिही । हम कइसे एकमई कर देबो जी ।
महराज खटिया ले उठ के किहिस - बने काहत हस पोसूदास । पुरखा मन जऊन लात मारे हे तुंहर पीठ म तेकर घाव अतेक जल्दी नई भरय भाई । अरे, पाहरा के उपरोहित महराज ह आज ले झझकत हे बुजा हा । तेकर ले लगे गांव ये मलपुरी । त झाप तो लगवे करही । तोर गलती नोहय, तोर दांव बने हे बाबू । फेर मे ह जात खातिर बिन पानी के परान नई तियागंव । लान तीनों गिलास ल मैं पीहूं तब ये सारे मन के पारी आही... काहत महराज पिये लगिस सरबद । पोसूदास बोट-बिटागे । पांव ल धर लिस । किहिस -
तहीं हमर बर गांधी महात्मा,
तहीं ह सुन्दर लाल ।
तोर कोरा के हम सब लइका,
हमला गुरू सम्हाल ।
सरबद पी के सब निकरिन गांव बर । महराज किहिस - ये सों ठउका जोखा माड़िस जी । मंय अपन बाबू दानी के बिहाव मड़ा लेंव । तंुहर बाबू मन के सब बिहाव माड़ गे रे भाई । फेर एक ठन फिकिर हे रे भाई हो । तुंहर संग मंय गेंव । अब तुम चलव मोर घर पहिली ।
“काबर महाराज” बिसाहू पूछिस ।
महराज किहिस - “बात अइसे ये जी कि दानी फट रोम दे हे । बिहाव नई करंव किथे । ओती समधी अलग परेसान हे । तुमन ओकर ममा अव भाई हो । चलव समझा दुहू ।”
सब सन्नागें ।
गाड़ी पहिली महराज घर रूकिस । बाई रोवत घर ले निकलिस । सब पांव पैलगी करिन ।
बाई किहिस - “बड़ मुस्कुल म दिन पहइस रे भई हो । तुमन गे हव तबले दानी रो रो के काहत हे ममा मन आही तब मोला बैराग लेना हे । सभा, संतू, समेलाल सब के बिहाव होत हे । सब बाल बच्चेदार बनंय । गृहस्थ बनंय । मय बिहाव नई करंव । बरमचारी रिहूं अउ भागवत बाचहूं । अउ किथे के कोनो मोर बिहाव करहू त फांसी लगा लुहूं ।” रघोत्तम महराज अकबकागे । बलइस दानी ल अऊ पूछिस ।
दानी किहिस - “दीदी काहत हे तऊ न सिरतोन ये बाबूजी । मंय बिहाव नई करंव । कर दिहू त जी के नई रांहव । आपघात कर लुहूं ।”
रघोत्तम महराज रटपटा के उठ गे । अपन बेटा दानी के हाथ ल धर लिस । मनइस - पथइस । फेर दानी टस ले मस नई होइस त किहिस - “देख बेटा, मंय समझ गंेव । तोर परन हे पक्का । अरे बिहाव तो सबो करथें । भागवत पुरान बांच के जग म नाव कमाय बर तंय बरमचारी रहना चाहत हस । धन्न हे मोर भाग । मंय समझा लुहूं सब ल ।” अतका परन सुनिस त घनाराम मंडल किहिस - “महराज भांचा के भागवत आसरम खोले बर तीन अक्कड़ खेत मय दे दंेव ग । जब अतेक बड़ बाना हमर भांचा उठा लिस । किथे नहीं गुरू के बाना बांध लिये बाना जी, गुरू के बाना बांध लिये बाना । गीत हे तउन बात ये । महराज तंय येकर पिता अउ गुरू दूनो अस ग ।”
रघोत्तम महराज के आंखी म आंसू आ गे । दानी अपन सियान रघोत्तम महराज के पांव परिस अउ किहिस - “बाबूजी, आज ले तंय मोर गुरू अस गा । भागवत बांचे बर सिखोबे । अब मैं घर म नई राहंव । पन्दरा दिन मंदिर म रिहूं । फेर देखे जाही ।” चिंंहुर उड़ गे । गांव भर म हल्ला मच गे । दानी के बात सुन के महतारी पछाड़ खा के गिर गे । मगर दानी नई मानिस । नहा धोके तियार तो रिबे करे रिहिस । खड़ऊ पहिर के एक ठन बंडी अउ पटकू भर म दानी घर ले निकलगे । हाथ म पुरखऊ ती के भागवत, अउ बिसनू भगवान के मुरती ।
गांव के मन जुरियागें । महराजी पटैल अपन खंजेरी दल लेके आगे । पिड़हा मा खड़ाकर के दानी के पांव सब पखारिंन । महतारी सिबतरी रोवत रोवत आरती उतारिस अउ घर ले मंदिर बर निकलगे दानी महराज ।
महराजी के दल बिधुन होगे गाय लगिस गीत ...
“अटा-टूट अंधियारा अवधू,
अटा - टूट अंधियारा,
कोई जाने न जानन हारा अवधू,
अटा-टूट अंधियारा ।
लीमतुलसी गांव म सुख अउ दुख संघर गे । येती मंसा, संतू अउ समे के बिहाव माड़गे ओती गांव के उपरोहित रघोत्तम महराज के बाबू दानी बैराग ले लिस।
सब गंज समझइन । फेर दानी सुनबे न करे । घनाराम मंडल बिसाहू अउ अंकलहा फेर महराज घर अइन । सबो किहिन - “देख महराज, आजो कांही नई बिगड़े ये । मना-पथा लेतेन भांचा ल । तंय चलतो ग मंदिर ।”
महराज किहिस - “अलकर के धाव अउ कुराससुर हे बइद कस किस्सा ये जी । मोर बेटा अउ महीं समझाहूं । अरे, समझायेंव तब तो बरमचारी बनगे ।”
अतका बात ल सिबतरी बाई सुनिस त दम्म ले आके खड़ा होगे । रोनहुत सिबतरी किहिस - “याह का केहेव महराज, बेटा ल तुम बरमचारी बनायेव । मोला धोखा म डारेव । तुंहर करनी ये सब हा...
अइसे कहिके रोय लगिस ...
“मय का करि डोरंव दानी, मोर कोरा सुन्ना होगे बेटा,”
रोना थमिस त महराज समझइस - “देख सिबतरी । तंय सदा दिन के मुरूख।”
फफकत सिबरती किहिस - “मुरूख रेहेंव तभे तो तंुहर संग निभगे । गियानी गुन्निक होतेंव त काबर ये दिन आतिस । तुम नाचा पेखन लिल्ला नाचा करके जिनगी भर धुर्रा डारेव मोर आंखी म । अब बुढ़ौैती म बेटा ल सन्यासी बना देव । कोन जनम के पाप करे रहेंव बेटा रे ... ।”
फेर रोना सुरू होगे । महराज किहिस - “इही ल केहे गे हे साले हा, एक तो गड़न्निन तेमा लसुनखाय ।” एक तो ये हा सदा दिन के रोनही । तेमा बेटा परागे । अरे चुप तो राह सिबतरी । तोर भाई मन आंय हें । कुछु उदिम करही । “अभी बात अउ बाढ़तिस तइसने दम्म ले नारधा वाला रामसरण उपाध्याय पहंुच गेें - समधी मन आवत हें, काहत सिबतरी घर डाहर चल दिस । रघोत्तम महराज बइठारिस अउ चुप मुंड़ ल तरी डाहर करे बइठ गे । रामसरन उपाध्याय नारधा वाला बड़ चटघौला । किहिन” - देखो समधी महराज...
बिधि ने जो खुद लिख दिया
छटी रात के अंग
राई घटे न तिल बढ़े
रह रे जीव निसंग
दानी ल चढ़े हे नसा । ठीक हे । हम हार नई मानन । हम सब सुन डारेन । हम ये घर म बेटी हारे हन । दानी ल मान लेन दमाद । मान लेन त मान लेन । हम मनाबो। सब खेल ताय । सन्यासी बन के डिरामा बाम्हन
पूत नई करही त का कुरमी तेली के बेटवा करही । अरे ये सब चलथे । केहे गे हे ...
“जो लरिका कछु अचगरि करही,
गुरू पितु मातु मोद मन भरही ।”
“लइका ह जांघ म हाग देथे त जांघ नई काटंय धो लेथे महराज, ले चलव फेर चली मंदिर ।” पंथी गीत चलथे नहीं ...
अपन घर ही के देव ल मनइबो,
मंदिरवा म का करे जइबो ।
ये हा सतनामी मन के गीत ये । हम आन बाम्हन । हमर गीत उल्टा रथे...
“अपन घर ले भगा गे हे लइका,
मंदिरवा म जाइ के मनइबो ।”
दुख के समे म घलो सब हांस परिन । बिसाहू किहिस - “नारधा वाला उपाध्याय महराज कबिता बनाथे अइसे सुने रेहेन भई । आज पांच परगट देख लेन अच्छा ससुर पाये हे भई हमर भांचा दानी हा ।”
नरधाहा महराज कहां चुप रहने वाला हे । दे दिस नाहला म दाहला- “भांजा पाय हे ससुर अउ भांचा के ममा मन पांय हे ठोस लगहा भांठो.. ।”
बिसाहू का कितिस । हांस के रहिगे । चाह पानी भीतर डाहर ले आगे । तब महराजी पटैल के दल पहंुच गे । सब फेर निकरिन मंदिर बर । दानी मंदिर म पूजा पाठ करके बइठे रहय ।दल पहुंचिस । दानी टप्प ले नारधा वाला उपाध्याय महराज के पांव परिस । सबला नीक लागिस । रघोत्तम महराज बिसाहू के कान म फुसुर-फुसुर किहिस - “त ये खेल ह ये साले नारधा वाला उपाध्याय के जमाये ये । टूरा ह पांव पर दिस । माने ससुर ल ससुर मानत हे । अउ संन्यासी अलग बने हे । धन्न हे रे अजाद भारत के नौजवान ।”
बिसाहू रघोत्तम महराज ल चुप करइस ।
महराज किहिस - बात गोठ बाद म करिहँव । पहली एक गीद हम
ढिलबो । तेकर बाद चदबत्ता करहू । गीत सुरू होगे...
“भले बिराजे हो जगन्नाथ उड़ीसा म,
स्वामी जी तुम भले बिराजे न ।
काहे छोड़े मथुरा नगरी, काहे छोड़े कांसी,
झारखंड म आये बिराजे बिंदिराबन के बासी
ठाकुर भले बिराजे ।
उड़िया मांगे खीचड़ी, बंगाली मांगे भात,
साधू मांगे दरसन प्यारे दरस महापरसाद ।
ठाकुर भले बिराजे ।
नील चक्र म धजा बिराजे, मस्तक सोहे हीरा,
ठाकुर आगे दासी नाचे, गावे दास कबीरा । गावे दास कबीरा ।
गावे दास कबीरा ।
गावै दास कबीरा जी, गावै दास कबीरा ।
गीत खतम होइस । उपाध्याय महराज किहिस बेटा दानी, तोर परन पूरा होगे । तंय केहे रेहे सन्यासी बनहूं त बन गेस । एक हफ्ता के तपसिया बहुत होथे बेटा एक घड़ी या दो घड़ी, पुनि आधों के आध, तुलसी चर्चा राम के कटै कोटि अपराध । दाई ददा सब दुखी हें बेटा । गीत देख कइसे निकरिस । काहे छोड़े मथुरा नगरी काहे छोड़ेे कांसी । झाड़ झंखाड़ के बीच सात दिन बीत गे बेटा, सन्यास के समे पूरा होगे । अब गृहस्त के समे आगे बेटा चल । मोर एके ठन बेटी राधा, बीस अक्कड़ खेत । तोर- सास नइये । तंय जउन फट रोमे हस तेकरो खबर हे मोला । आज बताय देथंव महराज । दानी ल डर रिहिस के बेटी ल बिदा करके मंय अपन बर तिपोइया लान परहूं कहिके । बीस अक्कड़ खेत, राज रसियत के नवा मालिक लान परहूं कहिके डर्रा गे रिहिस । खबर दीस के बिहाव नई करंव । सन्यासी बन जाहूं । राधा करा खबर दे दिस के जब तक बाबू परन नई करही के दुसरइया बिहाव नई करही तब तक सन्यासी रिहंू । आज मंय नारधा वाला रामसरण उपाध्याय मंदिर के आगू सब झन
के गवाही म परन करथंव के राधा बर दूसर महतारी नई लानंव । धन दोगानी सब राधा अउ दानी पाहीं । मैं अब बांचे जीवन म बरमचारी रिंहू । रघोत्तम महराज फेर बिसाहू के कान म किहिस ले अब टूरा ह संसार डाहर ढकलइसे, त ये सारे उपाधे ह सन्यासी होय चाहत हे । बरमचारी बनहूं काहथे नकटा साले हा ।
बिसाहू महराज ल चुप करइस । दानी परन ल सुन के फेर टप टप अपन ससुर के पांव परिस अउ बिसनू भगवान के मुरती, भागवत पुरान ल फेर सकेल के गांव आय बर तियार होगे ।
महराजी पटैल फेर गीत सुरू कर दिस ...
दुलहिन गावव मंगलाचार,
दुलहिन गावव मंगलाचार,
हम घरि आये हो राजा राम भरतार,
दुलहिन गावव मंगलाचार...
तन रत करि मैं मन रत करिहंव पंचतत बराती,
रामदेव मोर पाहुने आये, मैं जीवन में माती,
सरीर सरोवर बेदी करिहूं, बरमा वेद उचार,
रामदेव संग भंवर लैहूं, धनि धनि भाग हमार ।
कहैं कबीर हम व्याहि चले हे, पुरिषु एक अविनाशी ।।
दुलहिन गावव मंगलाचार,
दुलहिन गावव मंगलाचार ।


text:
सच्चा चेला
येकर कुटिया म बहुत झन चेला रहय जेन मन अपन गुरुजी के बताय मार्ग, रस्ता म रेंगय। इही म एक झन किरपाल नाम के चेला रहीस। तेन हर अपन गुरुजी के संझा बिहनिया पांव परय अउ हर कहना ल मानय। एक दिन गुरुजी हर अपन सब चेला ल उंकर-उंकर लईक काम बताईस। सब चेला अपन-अपन काम म चल दीन। बाच गीस किरपाल हर तेन ल गुरुजी हर कइथे- बेटा किरपाल तैं आज सुख्खा-सुख्खा लकड़ी लाय बर नंदिया के ओ पार जा आज कुटिया म सब सुख्खा लकड़ी हर सिरागे हे। गुरुजी के बात ल सुन के किरपाल हव गुरुजी कइथे। हां, अउ सुन किरपाल ढीलिंग-ढीलिंग म मत चढ़बे गिर जाबे अउ लकड़ी ल धर के संझकेरहे आबे तोर आय बिना इंहा चुल्हा नई जरय। गुरुजी के कहना ल मान के किरपाल हर सुख्खा लकड़ी लाय बर कुटी ल छोड़के चल दीस। किरपाल जंगल भीतर पहुंच जाथे अउ सुख्खा-सुख्खा लकड़ी ल टोर के बांधे बर लागिस। तेतके बेरा हवा गरेर संग पानी आय बर धर लिस। देखते देखत म पूरा जंगल हर मूसलाधार पानी गिरई म सादा-सादा होगे किरपाल हर ठंड म कापे बर धर लिस। धांये येती जावय धांय ओती जावय। कोनो मेरा लुकाय के जगा नई रहिस। येती गुरुजी हर पानी के गिरई ल देखके चिंता करे बर धर लिस का होही कती मेरा लुकाय होही किरपाल हर। पानी गिरे ल थोर-थोर कम होय बर धरलिस। थोरकिन के बाद पानी गिरई पूरा बंद होगे। किरपाल हर अपन सब कपड़ा ल निचोइस अउ फेर पहीन लिस काबर गुरुजी के आज्ञा ल माने बर रहीस। फेर अब्बड़ बेरा होगे रहीस किरपाल के नंदिया तीर के आत ले नंदिया हर बाढ़ गे रहीस। कोनो ये पार ले ओ पार नई नाहके सकतीस। किरपाल हर उनीस न गुनीस अपन लकड़ी के डेरी ल पानी तीर म उतार के कस के अउ बांध दीस। तांहले ओकरे ऊपर चढ़ के एक ठन छोटकन डंडा म डोंगा कस खोय बर धर लीस जइसने ओहा बीच धार म पहुंचीस एक ठन जबड़ भवारी म ओकर लकड़ी के ढेरी हर फंस जाथे। भंवारी हर लकड़ी ल पानी के भीतर म घुमात-घुमात ले जाथे किरपाल हर तऊर के ओ मेरा ले अन्ते आ जथे तऊरत-तऊरत बिचारा किरपाल थक जाथे अउ नंदिया ऊपर म सुत जाथे। येती गुरुजी हर अपन सब चेला मन ल किरपाल ल खोजे बर भेज दीस। नंदिया के तीर-तीर सब चेला मन खोजत-खोजत आत रहीस तेन मेरा एक झन सियनहा बबा बारी राखत बइठे रहीस। सब चेला बबा मेरा जाके कइथे बबा एको झन लइका देखे हच का लकड़ी धरे होही ओहर। बबा ओमन ल बताथें- बेटा हो खाल्हे म एक झन डोंगहार हर लकर-लकर डोंगा ल बीच धार म लेगिस अउ काय-काय अपन डोंगा म चढ़ाइस त तुमन खाल्हे डोंगा घाट म जावव अउ देखव ओहा काय धरिस हावय। सब चेला लकर-लकर खाल्हे म डोंगाघाट हावय तेन मेरा गिस अउ देखथे किरपाल हर बेहोस पडे रिहीस। सांस हर चलत रहीस एक झन चेला हर अपन गुरुजी ल बलाय बर गीस। गुरुजी के आत ले किरपाल के चेत आत रहीस थोक-थोक। गुरुजी हर आके किरपाल ल देखथे अउ कइथे किरपाल… किरपाल उठ बेटा। किरपाल गुरुजी के गोठ ल सुनके उठ जाथे अउ रोय बर धरलीस अउ गुरुजी ल रोवत-रोवत कइथे- गुरुजी आज मैं तोर बात ल पूरा नई कर सकेंव। मोर सेती आज तुमन ल भूखे पेट सुते बर लागही तेकर ले मैं मर जातेंव तभे ठीक रहीस। गुरुजी हर किरपाल के पीठ ल थपथपात कहिथे-बेटा तैं आज मोर बात ल पूरा कर देस। तैं हमर मन के भूख मिटाय खातिर अपन जान ल दे दे रेहेस। तैं तोर गुरुजी के सच्चा चेला आस। आज मोर मान ल रख देस अइसे। कइके गुरूजी हर किरपाल अउ अपन सब चेला ल धर के अपन कुटी में आ जाथे। गुरुजी हर रात कर किरपाल ल कइथे बेटा किरपाल भगवान सत के संग रइथे। आज भगवान तोर संग रहीस अइसने कइके सुत जाथे।
श्यामू विश्वकर्मा
नयापारा, डमरू


text:
संपत अउ मुसवा
उतेरा एसो गजब घटके रहय। माड़ी-माड़ी भर लाखड़ी, घमघम ले फूले रहय। मेड़ मन म राहेर ह घला सन्नाय रहय। फर मन अभी पोखाय नइ रहय, फेर बेंदरा मन के मारे बांचय तब।
फुलबासन ह सुक्सा खातिर लाखड़ी भाजी लुए बर खार कोती जावत रहय। मेड़ के घटके राहेर के बीच चिन्हारी नइ आवत रहय। हरियर लुगरा, हरियरेच पोलखा, राहेर के रंग म रंग गे रहय।
राहेरेच जइसे वोकर जवानी ह घला सन्नाय रहय।
फुलबासन, जथा नाम, तथा गुन। फूल कस सुंदर चेहरा। पातर, दुब्बर सरीर। कनिहा के आवत ले बेनी झूलत हे, जउन म लाल फीता गुंथाय हे। महमहाती तेल, क्रीम अउ पावडर लगा के जब गली खोर म निकलथे, चारों मुड़ा ह आमा बगीचा कस महमहाय लगथे। करिया करिया आंखी, कुंदरू चानी कस पातर-पातर ओंठ, भरे पूरे छाती, देखइया के लार चुचवा जाथे। सात-आठ बछर हो गे हे ये गांव म बिहा के आय, फेर लोग लइका एको झन नइ होय हे। वोकर घर वाला सुंदरू वोला अघातेच मया करथे। अपन आप ल भागमानी समझथे कि गांव भर ले जादा सुंदर बाई हे वोकर।
सुंदरू बारो महीना सहर म हमाली करे बर जाथे। भिनसरहच सायकिल धर के निकल जाथे। दिन भर खटथे। आठ-नौ बजे रात के लहुटथे। घाम-पानी म दिनभर कमाथे। पाइ-पाइ जोड़थे। एक कप चहा भले नइ पीही फेर फुलबासन के फरमाइस ल जरूर पूरा करथे।
फूलबासन जतका सुंदर हे, वोतकेच मटमटही अउ फूलकझेलक घला हे। फैसन म रत्ती भर के कमी नइ होना चाही। मुंहबाड़िन अतेक कि गांव के कोनों वोकर संग नइ पूर सकय। फेर वाह जी सुंदरू। बाई के कोनों किसम के तकलीफ ल देख नइ सकय।
फुलबासन के मोहनी म सुंदरू ह तो मोहाएच हे, गांव भर के बुढ़वा जवान मन घला मोहाय हें। फुलबासन के सुभाव घला फूलेच सरीख हे। फूल ह भला कते भंवरा ल मना करथे? सब बर रस छलकत रहिथे।
मुड़ी म खाली टुकनी बोहे, राहेर मेड़ म मठरत-मठरत, ददरिया झोरत, एती ले फुलबासन जावत रहय। ओती ले मुसमुसात मुसवा राम आवत रहय। बीच मेड़ म ओरभेटठा हो गे।
मुसवा राम बढ़ावल नाम आय। वोकर असली नाम हाबे भुलवा राम। आदत सुभाव हे मुसवा सरीख। जेकर नही तेकर कोठी म बिला कर करके धान फोले म माहिर। ताकइया ह ताकते रहि जाथे, मुसवा राम ककरो सपड़ म नइ आवय। गांव के नामी डाक्टर। गुल्लूकोस, पदीना अउ दराक्छस (ग्लूकोज, पोदीना और द्राक्षासव) म सब किसम के बीमारी ल ठीक कर डारथे। लाख मर्ज के एके दवा। जउन बीमारी ह ये दवा मन म बने नइ होवय, तउन ह पक्का बाहरी हवा होथे। कोनो सोधे-बरे के कारू-नारू। तब? झाड़-फूंक, तेला-बाती बर घला उस्ताद हे। दारू-कुकरी के जुगाड़ होनच हे।
मुसवा राम म अतकेच खूबी होतिस तब तो। वो आय पक्का गम्मतिहा। नाचा-पेखा म जोक्कड़ बन के परी मन संग जब बेलबेलाथे, देखइया मन म चिहुर उड़ जाथे। पेट रमंज रमंज के हांसथें। समझ लेव हीरो नं. वन। असल जिंदगी म घला वो ह वइसनेच हे। वोकर बात सुन सुन के कतरो जती-सती रहंय, मोहा जाथें।
फुलबासन ददरिया झोरे म मस्त रहय। मुसवा राम के गम ल नइ पाइस। फेर मुसवा राम मुसवच आय। दुरिहाच ले वो ह फुलबासन ल ओरख डारे रहय। जान सुन के गउखन बने रहय। ओरभेट्ठा करे के ताक म तो सबर दिन के रहय। गांव नता म फुलबासन ह मुसवा राम ल कुराससुर मानथे। कट खाय रहिगे। आसते ले खखार के मुसवा राम ह आगू म खड़े हो गे। रद्दा बंद। फुलबासन ह हड़बड़ा गे। एती मुंड़ के गिरत चरिहा ल संभाले के उदिम करिस, त ओती छाती के अंचरा ह कनिहा म झूल गे। सरम के मारे वोकर मुंहू-कान ह ललिया गे।
बारा घठदा के पानी पियइआ मुसवा राम, फेर लहर-लहर लहरा मारत, अथाह गहिरी, अइसन घाट वो ह कभू नइ देखे रिहिस। देखिस त देखते रहि गे। जनम के बेलबेलहा, फेर चेत सुरता अइसे हराइस के सब भुला गे।
फुलबासन ह वोकर ले का कम हे? भांप गे कि मुसवा राम ह बिला ले बाहिर निकले बर अकबकावत हे फेर रद्दा नइ पावत हे। थोरिक देर अउ अकबकावन दिस तब अपन अंचरा ल सोझियावत किहिस – ‘‘टार हो बड़का, खांसो-खखारो घला नहीं।’’
मुसवा राम अब अपन होस म आ गे रहय। कहिथे – ‘‘ये ले, छोटकी के बात। काला टेंकाय हाबन भइ, तेला टारबोन। तुम्हीं बताव।’’
फुलबासन ह मुच ले हांस के कहिथे -’’मोर मुंहू ल झन खोलवाव। काला टेंकाय के तुंहर नीयत हे, हम वहू ल जानथन।’’
‘‘बने कहिथो। तुंहर जइसे सुंदर अउ समझदार नारी हमर गांव म अउ कोन हे। ‘‘मुसवा ह हांसत-हांसत कहिथे।
फुलबासन ह कहिथे – ‘‘लुगरा ल छुवे हव। डांड़ लगही। एक ठन म नइ बनय, दू ठन नरिहर लगही।’’
मुसवा ह कहिथे – ‘‘हमर देवता ह नइ रुसाय। तुंहरे ह रुसाय होही। कहू त मनाय बर नरिहर धर के संझा बेरा आ जाहूं।’
फुलबासन कुछू नइ बोलिस। मुच ले हांस दिस। कनखही देखत, कनिहा ल मटकावत, मुसवा राम ल रगड़त आगू बढ़ गे। मुसवा राम ह पथरा कस मुरती जिहां के तिहां ठाढ़े रहिगे।
तीन चार खेत के दुरिहा म संपत महराज के खेत हे। वहू ह चरवाहा-बनिहार मन संग ढेंखरा कंटवाय बर आय रहय। फुलबासन अउ मुसवा राम ल राहेर झुंझकुर ले निकलत देख डारथे। का गुलाझांझरी होइस होही, समझे म वोला देर नइ लगिस। मने मन कहिथे -’’आज तोला देखहूं रे मुसवा, कइसे बोचकबे ते।’’
संपत महराज के चरित्तर के का बखान करंव। पुरखा मन गांव के जमींदार रिहिन। ये गांव म उंखरे राज चलय। परिवार बाढ़त गिस, जमीन खिरत गिस। कका-बबा, भाई-भतीजा मन पढ़- लिख के डाक्टर, इंजीनियर बन गे हें। नेतागिरी म तो इंखर मन के खंबा गड़ेच हे। सब झन सहर म जा के बस गे हावंय। संपत महराज गांवेच म अटके पड़े हे। पढ़इ- लिखइ म चेत नइ करिस। छोट-मोट नौकरी करे म इज्जत जातिस। सहर म दाल नइ गलिस तब इहां अपन रौब झाड़त रहिथे। जनम के अंखफुट्टा। ऊपर छांवा तो गांव भर ल नाता गोता मानथे, फेर मतलब के सधत ले। मुसवा राम ह नांगनाथ आय, त संपत महराज ह सांपनाथ हरे।
फुलबासन के न तो सास-ससुर संग बनिस, न देरानी-जेठानी संग। पठोनी आय छै महिना घला नइ पूरिस, सुंदरू ल अइसे पाठ पढ़ाइस कि चुल्हा चक्की सब अलग हो गे। घर दुवार धला अलग हो गे।
सुंदरू ह गजब रात के लहुटथे। नरिहर चढ़इया मन इही बेरा के अगोरा करत रहिथें।
बियारी के बेरा रिहिस। निझमहा देख के मुसवा राम ह फुलबासन देबी के मंदिर म नरिहर चढ़ाय बर पहुंच गे। मुहाटी बंद रहय। जइसने खोले के उदिम करिस, अपने अपन खुल गे। संपत महराज ह तोलगी भीरत सुटुर सुटुर निकलत रहय। दुनों के दुनों हड़बड़ा गें। संपत महराज ह कहिथे – ‘‘अरे मुसवा, तहूं आय हस? हाथ-गोड़ के पीरा म बिचारी ह गजब कांखत हे। फूंुके बर बलाय रिहिस। फूंकत ले गजब जम्हाय हंव। बैरासू धरे होही। तोरे ह काट करे त करे। जा तहूं फूंक देबे। अबड़ तकलीफ म हे बिचारी ह।
मुसवा राम सुट ले बिला म खुसर गे।
कुबेर
(कहानी संग्रह भोलापुर के कहानी से)


text:
कृषि मंत्री श्री अग्रवाल हर बाटिंन प्रशिक्षण पाए 44 दिव्यांग लइका मन ल प्रमाण पत्र अउ समान
रायपुर, 01 मई 2017। कृषि मंत्री श्री बृजमोहन अग्रवाल हर राजधानी रायपुर के नजदीक सेरीखेड़ी म संचालित सेवा निकेतन म आयोजित 35वां दीक्षांत दिवस म एक साल के व्यवसायिक प्रशिक्षण पूरा कर डरे 44 दिव्यांग लइका मन ल प्रमाण पत्र अउ ऊंखर व्यवसाय ले संबंधित जरूरी समान बांटिन। सेवा निकेतन पाछू 36 बरिस ले सरलग संचालित होवत हे, जिहां अस्थिबाधित अउ मूक-बधिर बच्चा मन ल आर्थिक रूप से स्वावलंबी बनाए खातिर एक साल तक कई ठन व्यवसाय मन के प्रशिक्षण दे जाथे। धरसींवा विधायक अउ छत्तीसगढ़ पाठ्यपुस्तक निगम के अध्यक्ष श्री देवजी भाई पटेल ए कार्यक्रम म विशेष रूप ले उपस्थित रहिन।
कृषि मंत्री श्री अग्रवाल हर प्रशिक्षण प्राप्त कर उरे दिव्यांग बच्चा मन ल 30 कम्प्यूटर संग सिलाई मशीन, वेल्डिंग मशीन अउ इलेक्ट्रॉनिक औजार मन के किट वितरित करिन। एमां ले 28 कम्प्यूटर समाज कल्याण विभाग कोति ले दे गीस। एखर अलावा जिंदल स्टील, एच.पी. गैस अउ इंडियन ऑयल के तरफ ले घलोक बच्चा मन ल कम्प्यूटर प्रदान करे गीस। कृषि मंत्री श्री अग्रवाल हर ए अवसर म सेवा निकेतन के काम म न ल ल प्रेरणादायक बतात कहिन कि दिव्यांग बच्चा मन ल आर्थिक रूप ले सक्षम बनाए के पुण्य के काम ए संस्था ह करत हे। उमन कहिन कि मैं बहुत पहिली ले ए संस्था ले जुड़े हंव। ये संस्था पूरा निष्ठा के संग सेवा के काम म लगे हे। श्री अग्रवाल हर कहिन कि प्रतिभा के मामला म दिव्यांग लइका मन सामान्य लइका ले कम नइ होवंय, ओ मन ल उचित मार्गदर्शन अउ सहयोग दे के जरूरत हे। छत्तीसगढ़ म बहुत अकन अइसन संस्था हावंय, जऊन अइसन विशेष जरूरत वाले बच्चा मन ल प्रशिक्षण देके उंखर आत्मविश्वास बढ़ाए म मदद करत हें।
विधायक श्री देवजी भाई पटेल हर घलोक संस्था के सेवाभावी काम मन के सराहना करत कहिन कि इहां दिव्यांग बच्चा मन ल आत्मनिर्भर बनाए बर प्रशिक्षण दे जात हावय। श्री पटेल हर प्रशिक्षण प्राप्त करे जम्मो बच्चा मन ल बधाई अउर शुभकामना दीन। समाज कल्याण विभाग के संचालक डॉ. संजय अलंग हर कहिन कि दिव्यांग बच्चा मन के हित म अइसन संस्था के मदद ह दिव्यांग लइका मन के आघू बढ़े म सहयोगी होथे अउ प्रतिभा के विकास आसान हो जाथे। ए प्रकार के संस्था ल लम्बा समय तक सफलता के संग संचालित करना उल्लेखनीय हावय। सेवा निकेतन हर अपन काम ले दिव्यांग बच्चा मन के सेवा के क्षेत्र म एक अलग पहिचान बनाय हे।
सेवा निकेतन के संचालक फादर सिरिआक हर ए अवसर म बताइस कि संस्था ल राज्य शासन के समाज कल्याण विभाग ले अनुदान मिलत हावय। ये संस्था 36 बरिस ले काम करत हावय। संस्था ले बच्चा मन के प्रशिक्षण अउ पुनर्वास के काम करे जात हावय। इहां ले अभी तक 2000 ले जादा दिव्यांग लइका कई ठन रोजगारमूलक व्यवसाय मन के प्रशिक्षण ले डरे हवंय। ये बेरा म सेवा निकेतन के उपाध्यक्ष फादर सेबास्टियन संग संस्था के सदस्य उपस्थित रहिन।